'4x4': hip-hop eta breakdance dantzen erakustaldia Arrasaten - Arrasate - Goiena.eus\n'4x4': hip-hop eta breakdance dantzen erakustaldia Arrasaten\nAitziber Aranburuzabala Juldain 2013-07-19 11:37\n4 x 4 ikuskizuna da Ertza dantza taldearen azkena. Lau dantzari gaztek egindako hip-hop eta breacdance dantzen erakustaldi intentsu eta ikusgarria da; Arrasateko herriko plazan egingo dute gaur, egubakoitza, 20:00etan.\nDantza garaikidea da Ertza taldearen esparrua; horregatik, bada, kanpora jo zuten lan honetarako espresuki dantzariak bilatzera. Otsailean egin zituzten probetan, onenak zirela ederto erakutsi zuten Euskal Herrian orain sei urte bizi diren Chimid Badmaev errusiarrak, Republika Dominikarreko Pedro Alfonso Vilasek, Thiago Luiz Almeida brasildarrak eta Donostiako Sergio Nguemak. "Oso gazteak dira, 21 urte besterik ez dituzte; hala ere, ikaragarria da duten gaitasuna, sekulako indarra eta malgutasuna dute" dio Asier Zabaletak, koreografoak eta lanaren zuzendariak.\nGaraikidearen ikuspegitik abiatuta osatu zuen Zabaletak ikuskizunaren gidoia: "Dantzan egiteko motorra beraien arteko borrokan datza, euren artean sortzen diren dantza-gatazketan oinarritu naiz koreografia osatzeko orduan. Oilar borrokak irudikataz, hasieran lauren artean sortzen dute dantza-gatazka, bi taldetan banatzen dira gero, laurek elkarrekin egindako dantza-borrokekin borobiltzen dute ondoren saioa".\n20 minutuko iraupena\nLan freskoa, zuzena eta edonoren begietatik bapatean eta samur sartzen dela dio Zabaletak. Musikaz gainera, ez dute beste osagairik erabiltzen.\nIkuskizuna hasi orduko harrapatzen dute ikusleen arreta. Musika elektronikoak markatutako erritmo bizian 20 minututako saio intentsua egiten dute. "Zaila da iraupen luzeagokoa egitea, leher eginda amaitzen dute, dena ematen dute lehenengo minututik. Aurrez beroketa lanak egiten dituzte. Kaleko dantzak diren arren, entsegu gogorrak egiten dituzte, alderantzizkoa dirudien arren, estudio lan handia dago atzean" dio zuzendariak.\nPubliko zabalarentzako da Zabaletaren esanetan ikuskizun gomendagarria: "Ulertzeko erreza da, bizia eta azkarra. Orain artean egin ditugun emanaldiek oso harrera ona izan dute, bereziki haur edo gazteak dira gehien harritzen direnak. Saioa bukatuta, segituan hurbiltzen dira dantzariengana, sinadurak eskatu edo aholkuak eskatzera".\nLeioako Umore azokan saria\nMaiatzean estreinatu zuten Leioako Umore azokan eta Euskadiko Sari onenaren saria eskuratu zuten han. Harez gero erakutsi duten bakoitzean berretsi dute arrakasta. "Oso pozik gaude, agenda beteta dugu; Arrasatetik, Poloniara goaz" diote Ertzatik.


Aurensan (Pirinio Garaiak) - Wikipedia, entziklopedia askea.\nAurensan (Pirinio Garaiak)\n43° 18′ 20″ N, 0° 05′ 14″ E / 43.3056°N,0.0872°E / 43.3056; 0.0872Koordenatuak: 43° 18′ 20″ N, 0° 05′ 14″ E / 43.3056°N,0.0872°E / 43.3056; 0.0872\nSarniguet, Bazet, Bours, Chis, Dours, Orleix, Tostat eta Andrest\n411 (%52.2) 378 (%48)\nAurensan Okzitaniako udalerri bat da. Administratiboki Frantziako Pirinio Garaiak departamenduan dago, Okzitania eskualdean. 2013an 733 biztanle zituen.\n2007an Aurensan udalerrian erroldatutako biztanleak 733 ziren. Familiak 275 ziren, horien artean 48 pertsona bakarrekoak ziren (28 bakarrik bizi ziren gizonak eta 20 bakarrik bizi ziren emakumeak), 85 seme-alabarik gabeko familiak ziren, 118 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 292 etxebizitza zeuden, 281 familiaren etxebizitza nagusia ziren, 3 bigarren erresidentzia ziren eta 7 hutsik zeuden. 282 etxeak ziren eta 7 apartamentuak ziren. 281 etxebizitza nagusietatik 235 bere jabearen bizilekua ziren, 44 alokairuan okupaturik zeuden eta 3 doan lagata zeuden; 9 etxek bi gela zituzten, 20 etxek hiru zituzten, 87 etxek lau zituzten eta 165 etxek bost zituzten. 231 etxek euren parking plaza propioa zuten azpian. 98 etxetan ibilgailu bat zegoen eta 168 etxetan bat baino gehiago zituzten.\n2007an lan egiteko adina zuten pertsonak 481 ziren, horien artean 354 aktiboak ziren eta 127 inaktiboak ziren. 354 pertsona aktiboetatik 304 lanean zeuden (161 gizon eta 143 emakume) eta 49 langabezian zeuden (18 gizon eta 31 emakume). 127 pertsona inaktiboetatik 47 erretiraturik zeuden, 42 ikasten zeuden eta 38 "bestelako inaktibo" gisa sailkaturik zeuden.\n2009an Aurensan udalerrian 286 unitate fiskal zeuden, 792 pertsonek osaturik. Pertsona bakoitzeko diru-sarrera fiskalaren mediana urteko 18.248 euro zen.\n2007an zeuden 26 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 9 eraikuntza enpresak ziren, 4 ibilgailuen saltze eta konpontze enpresak ziren, 3 garraio enpresak ziren, 3 higiezinen enpresak ziren, 2 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 5 igeltseroak ziren, 2 margolariak, 1 iturgina eta 1 higiezinen agentzia.\n2000. urtean Aurensan udalerrian 22 nekazaritza-ustiategi zeuden, 130 hektarea erabiltzen.\nBazet (1,7 km)\nSarniguet (1,7 km)\nAndrest (2,5 km)\nTostat (2,7 km)\nMarsac (2,9 km)\nVillenave-près-Marsac (3,3 km)\nGayan (3,6 km)\nOrleix (3,7 km)\nMultimedia: Aurensan (Hautes-Pyrénées)\nBNF: 15270429g (data)


Axular Lizeoa - Eguberriko oporrak\nOporrak direla-eta, ohar batzuk eman nahi dizkizuegu:\nIkastolako azken egunean, abenduak 20, eskolak eguerdian amaituko dira. Umeei txistorra banatuko zaie. Haurrak baserritarrez edo artzainez jantzita etortzea eskertuko genuke (arropa eta osagarri guztiei izena jarri, mesedez. Ez da jangela-zerbitzurik izango. Autobusak 12:30etan irtengo dira ikastolatik eta arratsaldeko ibilbidea egingo du.\nAbenduaren 21ean batxiler 2ko ikasleek Santo Tomaseko postua Konstituzio enparantzan izango dute, 53 zenbakiduna alegia. Bilduko duten dirua ikasketa-bukaerako bidaiarako izango da. Postua bisitatzera anima zaitezte!\nAbenduaren 22an Zorroagako elizan arratsaldeko 4etan batxiler 1eko boluntarioek eta Gero Axular dantza taldeko lagunek aitona-amonentzako gabonetako jaialdia antolatuko dute. Gogora ezazue ikastolako familia guztien aitona-amonak gonbidatuta daudela. Egun berean Aieten ere Olentzero eta Mari Domingiri ongi etorria emango diegu arratsaldeko zazpietan, Gero Axularrek antolatua. Hiru Damatxo plazatik 18:30etan irten eta auzoan zehar desfilatu eta gero, Etxadin musika eta dantza izango da. Aukera polita izan daiteke ikastolan ikasitako abestiak, festa giroan, abesteko eta Olentzerori gutunak emateko.\nAbenduaren 23an ere Antiguako Pio Baroja zuhaiztian arratsaldeko zazpietan beste aukera bat izango da Olentzero ikusteko.\nAzkenik, Gero Axularrek Donostiako zentroan udalak antolatzen duen Olentzeroren desfilean parte hartuko du abenduaren 24an.\nOporrak urtarrilaren 6ra arte, igandea, luzatuko dira. Beraz, urtarrilaren 7an, astelehenean, eskolak hasiko dira berriz ere.\nBelaunaldien arteko boluntariotza-programaz gehiago jakiteko klikatu hemen.\nGero Axular dantza taldeaz informazioa nahi baduzu hemen duzu bere webgunea.


Wikipedia:Politikak/Euskal aurrizkia - Wikipedia, entziklopedia askea.\n< Wikipedia:Politikak(«WP:euskal» orritik birbideratua)\nLankideek hala bozkatuta, Euskarazko Wikipedian, euskal aurrizki izenak euskara esan nahi du, euskararen historia osoan izan duen eta gaur egun ere oso erabilia den esanahia baita. Azken urteotan eman zaion vasco / basque esanahiak nahasmena sortzen du; beraz, vasco / basque esan nahi denean, euskarak adiera horretarako sortu dituen beste forma hauek hobetsiko ditugu: Euskal Herriko, euskalerritar, eusko, euskotar.\nSalbuespen gisa, euskal aurrizki izena vasco / basque esanahiarekin oso finkatua duten kasuetan (hori frogatzeko, hainbat hiztegitan horrela ageri dela erakutsi beharko da), eta esanahi horrekin erabiltzen duten izen berezietan, dagokion artikuluaren hasiera samarrean jakinaraziko dugu horrakoan euskalek ez duela euskara esan nahi.\nWikipediako politika informalak\nBaliogabetutako Wikipediako politika informalak\nOrriaren azken aldaketa: 3 urtarrila 2019, 23:20.


Locksmith Supplies (Aukera kategoria: Smart atea blokeatu) Nest x Yale - Smart Nest konektatu batera Blokeo - Satin Nickel - China Gracebestbuy International\nLocksmith Supplies (Aukera kategoria: Smart atea blokeatu) Nest x Yale - Smart Lock Nest konektatu batera - Satin Nickel\nEzagutu seguru, manipulazioak-froga Nest eta Yale batetik blokeoa. It keyless, beraz blokeatzeko eta Nest aplikazioa edonondik atea desblokeatzeko dezakezu. * Eman jendeak kode bat fidagarria eta alertak lortu denean etortzen dira eta joan. Eta ukitu batekin atea blokeatu. ahazten baduzu, x Yale Blokeo Nest are gogorarazten duzu. Nest eta Yale Blokeo WiFi eta Nest aplikazioa konektatzen barne Nest konektatu bidez.\nAurreko: Fans Honeywell - aurreratua QuietSet 16 "Pedestal Fan - Black\nHurrengoa: Telefonoak eta osagarriak Panasonic - DECT 6,0 handitu Haririk gabeko Telefonoa System erantzutea Digital System-ekin - Black


Cristiano Ronaldok irabazi du urrezko baloia - Nafarberri\nHome Futbola Kirola Cristiano Ronaldok irabazi du urrezko baloia\nCristiano Ronaldok irabazi du urrezko baloia\nUnknown ordua: 13:15 Futbola, Kirola,\n2016. urteko munduko jokalari onenaren saria Ronaldorentzat izan da, bozketan nagusitasun handia erakutsita. Orain arte FIFA erakundeak eta France Football aldizkariak banatzen zuten urrezko baloia, aurtengoan ostera banandu egin dira eta aldizkariaren esku geratu da erabakia. Lehen bozketaren puntuazioak kazetariek, selekzioetako entrenatzaileek eta selekzioetako kapitainek ematen zituzten. Orain berriz, kazetarien esku geratu da.\nRonaldok aurten Txapeldunen Liga eta Europako selekzioen txapelketa irabazi ditu eta guztira 52 gol sartu ditu. Arrazoi nahikoa izan dira kazetari gehienek bere alde emateko botoa.\nPortugaldarrak sari preziatu irabazten duen laugarren aldia da dagoeneko, Lionel Messiren atzetik bakarrik. Argentinarrak bost urrezko baloi ditu irabazita. Aurtengo edizioan Ronaldorekin batera podiumean Messi bera eta Antoine Griezmann izan dira.\nHonenbestez, munduko jokalari onena bezala izendatzen duen saria hau ere,Ronaldok Madeiran duen bere museora joango da.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Industria-robotika (Modulua)" topic_facet:"Fabrikazioaren Automatizazioa (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Fabrikazioaren Automatizazioa (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


COAS-ek familien eskola berri bat sareratu berri du - Opus Dei\nCOAS-ek familien eskola berri bat sareratu berri du\nwww.sontushijos.org web guneak baliabide didaktikoak eskaintzen dizkie gurasoei eta irakasleei, seme-alaben heziketan laguntzeko asmoz\nAzken berriak 2006ko Mararen 19a\nWeb gune honen bitartez, zuen seme-alaben giza eta kristau heziketan laguntzen jarraitu nahi genuke. Izan ere, Internet komunikazio tresna eraginkorra baliatuz, zuen esku jartzen dugu 300 profesionalek osatzen duten gure irakasleriak 35 urtez pilatutako esperientzia. Prestatu dugun Aditu-Gidaliburuan – begira www.gecoas.com - ikus dezakezuenez, hezkuntza arlo askotan ondo gertutako jendea dugula esan dezakegu, lotsaz gorritu gabe.\nWeb gune hau egitean, nahi izan dugun irakurlegoa, COAS ikastetxeak aukeratu dituzuen 2.000 sendien gurasoak zarete. Gainera, sarean egoteak, www.sontushijos.org beste familia askotara iristeko aukera ematen digu, batez ere Espainian eta Latinoamerikan.\nGure helburua interesgarria gerta dakizuena zuen esku jartzea da. Horretarako, gaur egungo gaiak behar dute izan, gure gizartearen errealitatean bertan daudenak, eta aintzat hartzen dituztenak dauzkazuen kezkak eta egunero aurrez aurre dauzkazuen erronkak. Horregatik aukeratu ditugu web guneko zazpi sailak (familia eta hezkuntza, nerabezaroa, sexualitatea, sinismena etxean, telebista, teknologia berriak eta aisia, eta gaur egungo gaiak); atal bakoitza aditu baten ardurapean dago, baita zuek dauzkazuen zalantzak eta galderak erantzuteko ere.\nEskaintza zabalagoa da: hezkuntzan gaurkotasuna duten gaiei buruzko saioetarako materialak, gaur egungo filmei buruzko argibideak, hezkuntza-liburuei buruzko argibideak eta zenbait orri interesgarrirekiko loturak.\nHilero eguneratzeko asmoa dugu oraingoz, baina hau irailean berraztertuko dugu, lehenengo hiletako funtzionamenduaren arabera. Eskaintzen dizkizuegun aukerak erabil ditzakezue, hala nola berrien zerbitzuko harpidetza egitea edo zuen gogokoen artean gehitzea, beti eskura izateko.\nBesterik gabe, bisita ezazue eta bidal iezazkiguzue zuen iradokizunak. Aldez aurretik, eskerrik asko.\nCOAS (Colegios Asociados) Irakaskuntza Taldeak sareratu berri duen web gune batean baliabide didaktikoak eskaintzen zaizkie gurasoei, beren seme-alaben heziketan laguntzeko asmoz. Harrera ona izan du: bi hilabete eskas igaro ondoren 10.000 ikustaldi baino gehiago izan ditu.


ARATZ GIA TALDEA: octubre 2009\nIkasturtea hasteko puntuan gara eta badirudi uda osoan ezer ez dugula egin, hemen ez baitugu ezer idatzi, baina ez da hala! Urtero bezala, Uztailaren bigarren hamabostaldian kanpaldia egin genuen. Baina oporrak direla eta, memoria arazoak direla eta, orain arte ez dugu hemen ezer idatzi. Hor doa ba!\nUrtero egiten dugun moduan, Uztailaren 15ean Anoetako Xanti taberna aurrean elkartu ginen Aratzeko kide guztiok, motxilak, zakuak, gitarrak, aislanteak eta traste guztiak gurekin genituela. Gurasoei agur esan, guztia maleteroan sartu eta denok autobusera sartu ginen, kanpaldira iristeko irrikitan. Bidean geldialdi txiki bat egin ondoren, eguerdi partean heldu ginen Leza de Río Leza herrira, aurtengo gure kanpalekua izango zena. Eta hemen aurreneko sorpresa, kanpaldira sartzeko erreka gurutzatu behar baitzen! Han pasa ginen denok motxila bizkarrean, oinetakoak eskuetan eta oinak frexko-frexko. Eta behin kanpaldi bertara iritsita, bigarren sorpresa; terrenoaren jabeak makina pasa zuen lurrari buelta emateko, eta belardi ederra beharrean harriz betetako lursaila genuen akanpatzeko! Hala ere, dendak jarri beharreko zonaldeak nolabait despejatu genituen, eta hirugarren gauerako denok kariñoa genion gerrialdean, saihetsetan edo bizkarrean gauero enkajatzen zitzaigun harri puskari...\nBazkaldu ondoren, adar bakoitzak bere txokoa aukeratu eta kanpaldia montatzen hasi ginen: pabeloiak, dendak, zaborrontziak, tendereteak, letrinak, fregaderoak... Lan honek hurrengo eguneko arratsaldera arte hartu zigun. Eta hemendik aurrera, jolasak, ekintzak, kirolak eta tailerrak!\nKoxkorrek egunero gai baten inguruan egiten zituzten ekintzak; egun batean denak hippie-ak izan ziren, beste egun batean turistak, eta hala egunero. Mozorrotzeko irudimen eta abilezia paregabea erakutsi ziguten, egia esan!\nOinarinen adarrak Mundu Amaierako Konkistatzailea egin zuen kanpaldian zehar. Egunero nominatuak eta inmunitatea zituzten, "talde aberatsa" eta "talde txiroa" zeuden, Julian Jantzi eta guzti azaltzen zen goizero egunean egin beharrekoa aurkeztera! Euren artean pike batzuk sortu ziren arren, sekulako konpetitibitate sanoa mantendu zute oinarinek kanpaldi osoan zehar...\nAzkarretan, azkarrek eurek programatu zituzten kanpaldian egin beharreko ekintzak, eta honen ondorioz kanpaldi lasaia eduki zuten; papiroflexia, globoflexia, igeltsoarekin maskarak... gehiegi mugitu beharreko ekintzarik ez, laburbilduz! Hala ere egun batean koxkorrentzan prestatu eta dinamizatu zuten ekintza bat, primeran atera zena.\nEta trebeak batez ere beste adarretako monitoreei laguntzen aritu ziren zenbait ekintzetan, beraien tailer batzuk egiteaz gain. Beraien txokoan tenis sare batekin montatu zituzten hamakak primerakoak ziren siesta botatzeko!\nAipatu beharra dago aurten berrikuntza bat eduki genuela kanpaldian, kriston arrakasta izan zuena; ping-pong mahaia! Ez zegoen libre egun osoan momentu bat ere, beti jendez inguratuta gainera. Txapelketa bat ere antolatu zen, nahiz eta finala ezin izan zen ospatu...\nRutari dagokionez, adar bakoitzak berea egin zuen, nahiz eta inguruko orografiaren eraginez denak nahiko antzerakoak izan ziren. Ingurua paregabea zen, eta Kameroseko bixta izugarrietaz gozatu ahal izan genuen denok gure rutetan. Gainera, zenbait herritan adar desberdinak elkartu egin ziren bazkaltzeko edota lo egiteko, hain ziren antzerakoak rutak.\nEsan beharra dago gertaera bitxiren bat ere gertatu zela rutaren batetan, azkarrak egun batean zertxobait "desorientatu" baitziren baso batean barna, baina ez zer ezer apartekorik gertatu. Gainerakoen adarjotzea agoantatu behar izan zuten kanpaldi bukaera arte (arrazoiarekin), baina ezer gehiagorik ez.\nOinarinek, aldiz, errekatik egin zuten lehen eguneko etapa; ura gerriraino, motxilak ez bustitzeko asmakizunak egiten, harrizko paretak igotzen, arrokaz arroka saltoka... sekulako abentura izan zen! Lehertuta heldu ziren Soto en Cameros-era, baina oso esperientzia polita izan zen.\nHonetaz gain, urteroko egun bereziak egin genituen aurten ere: Sukaldaritza eguna, non haurrek "jatetxe" modukoak montatu, menua erabaki, sukaldatu eta begiraleoi zerbitzatzen diguten (menu ederrak eduki ditugu aurten, egia esan!); Adarren eguna, non begiraleok nahastu eta gurea ez den beste adar batekin igarotzen dugun eguna, denon arteko erlazioa indartzeko; Raid eta Superbibentzia eguna, non haurrek euren kasa moldatzen ikasi behar duten kanpalditik at; Parkouta, aurkezpenik behar ez duen ekintza atsegin, garbi eta nutritiboa; eta azkenik, Talde Eguna.\nAurtengo kanpaldiko Talde Egunak Euskal Herriari bira zuen gai, baina festaz festa! Haur guztiak 4 taldetan banatu, eta bakoitzak hiriburu bateko festetako mozorroa egin behar izan zuen; Zeledon, San Ferminak, Tanborrada eta MariJaia. Ondoren, postu desberdinetan Euskal Herriko zenbait herri eta txokoetako festetan ohitura diren ekintzak egin behar izan zituzten, bertako harmarriak lortzeko; kukaña, "mahatsa" zapaltzea, Abordaia etab. Lekeitioko festetarako antzarrik lortu ez genuenez, untxi batekin inprobisatu behar izan genuen hau... Hala ere, kontuz ibili behar izan ziren, handik baitzebilen Goardia Zibila festetan parte hartzea ekiditeko!\nAmaitzeko, gauean adar pasea egin genuen, adar bakoitzeko beteranoak hurrengora pasatu ziren.\nAzken egunean dena jaso, bazkaldu, ebaluazioa egin eta nekatuta, izerditsu eta penarekin, etxera itzultzeko autobusera igo ginen, jada hurrengo urteko kanpaldirako gogoz...\nHala ere animo denoi, asteburu honetan berriro elkartuko baikara! Kurtsoa hasten da dagoeneko!\nPublicado por Aratz Gia Taldea en 4:21 p. m.


2009 ekaina | Angelu itsua\n1936an fusilatutako euskal apaizen ‘oroimen garbiketa’\nGasteiz, Bilbo eta Donostiako gotzainek bidalitako ohar batean irakurri ahal izan dugu, 70 urteren ondoren, gerra zibilean frankistek hildako euskal apaizen aldeko hileta-elizkizun bateratua egingo dute. Uztailaren 11n izango da, Gasteizko Katedral Berrian. Horrez gain, Elizbarrutietako hildako apaizen erregistroan eta parroki-liburuetan sartuko dituzte apaiz horien izenak. Testuinguru zehatz batean dator Gotzaindegietako ekimena. Prentsara bidalitako oharrean bertan nabaritzen da gainera...\nPosted in Azpiegiturak, Ekonomia, Gizartea\nHernanin Zero Zabor sortu dute Hernaniko herritar batzuek, “hondakinen kudeaketa burutsuaren aldeko” sare soziala. Helburua dute zaborra gutxitzeko sistemen inguruan informazioa bildu eta zabaltzea eta horretarako sare sozialaren gune birtuala ere sortu dute Interneten; gune irekia da eta edonork hartu dezake parte bertan. Zero Zabor kontzeptua mundu osoan zabaldurik dago –Australiako Camberrak jadanik 1995ean jarri zuen helburutzat 2010erako hondakinik ez sortzea– eta adierazi nahi du...\nPosted in Azpiegiturak, Ekonomia\nGeneral Motorsen krisiak ezinegona sortu du Pasaiako portuan autoen garraioaz arduratzen den UECC enpresan. Zaragozan dagoen Figueruelaseko planta da Pasaiako portuko bezero nagusia, urtean planta horretan egiten diren Opel markako 54.000 auto baino gehiago mugitzen dira Pasaian, auto guztien %68. “Figueruelasen pasatzen den guztiak eragiten digu” zioen atzo Rafael García Lekue zuzendariak El Diario Vascon. Badirudi oraingoz arnasa hartzeko moduan direla, Kanadako Magna enpresa orain arte...


Alemaniako barne kontsumoak egin dio tira euroguneko ekonomiari | Ekonomia | Berria\nAlemaniako barne kontsumoak egin dio tira euroguneko ekonomiari\nEuroguneko BPGa %0,4 handitu da bigarren hiruhilekoan, espero baino gehiago. Frantziako eta Italiako datuak ez dira horren onak izan\nJunckerren eta Trumpen arteko akordioak urrundu egin du Alemaniaren esportazioentzako egoera ilunena. EFE\nDatua ona izan arren, ez da etxafuegoak botatzeko modukoa, festa sasoi betean izan arren. Egia da, euroguneko hemeretzi herrialdeetako ekonomia aurretik uste zena baino hamarren bat gehiago hazi da apiriletik ekainera bitartean. Baina Eurostatek argitaratutako barne produktu gordinaren %0,4ko hazkunde datuari so, ekonomistak zuhur agertu dira, oso zuhur. Eta hori ez da gertatu soilik eurogunea iazko %0,7ko hazkunde erritmotik azpira dagoelako izan.\nZuhurtzia horretarako arrazoi nagusia da hazkunde horretan pisu handia duela herrialde bakar batek. Alemaniako ekonomiak Europako eta euroguneko motor izaten jarraitzen du, bigarren hiruhilekoan %0,5eko hazkundera iritsita.\nBaina motor horrek beste erregai bat erabili du bigarren hiruhilekoan: barne kontsumoak egin du ekarpenik handiena BPGaren hazkundean; hots, alemaniarren kontsumoak eta gastu publikoak. Analistek espero dute barne kontsumo horrek sendo iraungo duela, langabezia oso txikia delako eta soldatak handitzen hasi direlako, besteak beste.\nOrdea, azken hiruhilekoan esportazioen ekarpena murritzagoa izan da Alemaniaren hazkunde horretan, nahiz eta hazi egin diren. Edonola ere, Donald Trumpek eta Jean Claude Junckerrek merkataritza gerran adostutako su-etenak itxaropen izpi bat piztu du, eta Alemaniaren esportazioentzako aukerarik txarrena urrundu, oraingoz.\nJoan den urtekoa baino bilakaera kaskarragoa izanda ere, nahiko lukete Europako beste ekonomia handiek maila horietan ibili: Frantzian %0,2koa izan da barne produktu gordinaren hazkundea, eta beste hainbeste hazi da Italiakoa.\nFrantziako agintari ekonomikoentzat, trenbide sarean hilabeteetan izan dituzten grebak esplikatuko luke hazkunde erritmo geldoagoa, neurri batean. Italiari dagokionez, haren hazkunde motela ez da berria eurogunean, baina giro politiko berria ez du lagungarri izango, ez behintzat egonkortasunaren ikuspegitik, iragartzen baita Giuseppe Conteren gobernuak talka bat baino gehiago izango duela Europako Batasunarekin.\nOro har, AEBetako %1eko hazkundea baino apalagoa izanda ere, adituek ikusten dute Europako Batasuneko eta euroguneko ekonomiaren hazkundea sendoagoa dela. Urteen arteko BPGa oraindik ere %2,2koa da, bai Europako Batasunean, baita eurogunean ere.\nHego Euskal Herriko hazkundearen datuak horren gainetik dabiltza. Nafarroakoa barne produktu gordina %3,4 handiagoa da iazko ekainekoarekin konparatuz gero, eta oraingoz ez du motelaldirik igarri. Aldiz, Araba, Bizkai eta Gipuzkoako ekonomiaren hazkundea apaldu egin da bigarren hiruhilekoan, %3,1etik %2,8ra.\nAurrera begira, ekonomista eta adituek arriskuak azpimarratzen dituzte. Merkataritza gerra, brexit-aren inguruko zalantza guztiak, Turkiako liraren bilakaera... Burrunba handia sor dezakete, eta ez dira etxafuego soilak.\nAtzo ezagutu zen Hego Euskal Herriko inflazioaren uztaileko datua. Prezioek %2,3 egin dute gora iazkoekin alderatuta, orain garestiagoak baitira argindarra eta erregaiak. Merkealdien ondorioz, oro har, prezioak %0,5 apaldu dira ekainetik.


Guztiok haur-minbiziaren kontra | Euskaltel Blog\nGuztiok haur-minbiziaren kontra\nHasi da EiTB Maratoiaren elkartasun-jardunaldi handia. Gaur amaituko da euskal gizarte osoan azken hilabeteetan egin den eta barneratu den lan solidarioa. Horixe zen, hain zuzen ere, maratoiaren formatu berriaren helburua: 20. urteurrenean, kanpainaren iraupena luzatu nahi izan du. Eta, esan digutenez, arrakasta ezin handiagoa izan du.\nHaurren minbiziak gizarte osoa mobilizatu du, eta guk ere gure ekarpentxoa egin dugu.\nEiTB Maratoia elkartasun-ekintza bat baino askoz gehiago bihurtu da, eta guztiok urte osoan haurren minbiziari buruzko sentsibilizazioan parte hartzea lortu du. Eta nola zabaldu elkartasun-ahalegin hori gizarte osora? Bada, itxaropen guztiak gainditu dituen lankidetza-ekimen bat martxan jarriz. EiTB Maratoiak Lau Teilaturen bertsio onena interpretatzera animatu gintuen, eta 1.100 bideo jaso zituzten! Abestia elkartasunaren ereserki bihurtu da, esan digute EiTBtik: “Jendeari gustatzen zaio kantatzea eta laguntzea. Solidarioak gara”.\nEta Euskaltelen ere bai:\nEkimen honi esker, ikusgarritasuna eman zaio kausari, eta jende gehiagorengana iritsi da. EiTBn, Gasteizko Andre Maria Zuriaren plazan Lau Teilatu kantatu zuten 15.000 pertsonak ekarri dituzte gogora. Zirraragarria izan zen!\nLau teilaturena sentsibilizazio-kanpainaren oinarrizko eragileetako bat izan den arren, hainbat jarduera egin dira hilabete hauetan: enkanteak, produktu solidarioen salmenta eta askoz gehiago. Guztion ahaleginaren emaitza izan da.\nGaur amaituko da EiTB Maratoia, jardunaldi solidario handi batekin. Azken eguna da 902 54 25 25 telefonora deituta edo eitb.eusen bidez diru-ekarpenak egiteko. Euskalteleko langileak boluntario gisa egongo dira, ekarpenak egin nahi dituztenen telefono-deiei erantzunez.\nOrain arte, bost milioi euro baino gehiago bildu dira, eta Osakidetzan ikerketa eta berrikuntza sustatu eta kudeatzeko Osasun Sailaren fundazioari, BIOEF fundazioari, emango zaizkio, haurren minbizia ikertzen jarrai dezan.\nEgun osoan egingo dira jarduerak EiTBn, eta, amaitzeko, bi gala egingo dituzte, eguneko protagonisten, aktoreen, kirolarien, abeslarien eta abarren laguntzaz. Zuek parte hartu duzuen bideoak ikusi ahal izango ditugu, eta askoz gauza gehiago ere bai.\nDena martxan dago. Zu baino ez zara falta!


Txinako etiketa elektronikoak, apal elektronikoen etiketa fabrikatzaileak - CrystalCode Technology Co., Ltd\nApalategi elektronikoen sistema (ESL) sistema bat erabiltzen da merkatariei, produktuen prezioak apaletan ikusteko. Produktuen prezioak automatikoki eguneratzen dira kontrol zentral zerbitzari batetik prezioa aldatzen denean. Normalean, pantaila elektronikoko moduluak txikizkako apalategien aurrealdean erantsita daude.\nApal etiketa elektronikoak (esls) adreilu eta morteroak txikizkako dendetarako teknologia berritzailea eta modernoa dira. lineako lehiaketaren mehatxuarekin eta joera aldakorrekin, orain inoiz baino gehiago, esls behar duzu txikizkako negozio berrien biziraupena eta sartzea.\nCCMT026 kable bidezko etiketen etiketak\nCCCV052 alanbre kableen etiketa\nCCWC063 kableen etiketa eranskailua\nCCHLPETG040 telefono mugikorraren bateria eranskailua\nCCHLPI025 bateriaren etiketa\nESD babesaren etiketak


kritiken hemeroteka » Mendia aitzakia\n« 43 zauri eta 11 aberia Bolodian | Gupidaren itsasoetan barrena »\nMendi-joak / Aingeru Epaltza / Elkar, 2017\nMendia aitzakia Estibalitz Ezkerra / Gara, 2018-06-16\nAzken hamarkada nobela historikoan buru-belarri sartuta ibili ostean narraziogintzari heldu dio beste behin Aingeru Epaltzak “Mendi-joak” liburuan, bere ibilbideko hirugarren ipuin bilduma osatzen duen horretan. Eta bere aurreko bi lanetan bezala, aparteko trebetasunez idatzitako istorioak eskaintzen dizkigu oraingo honetan ere.\nBildumako ipuinen hari nagusiak euskaldunen gaineko topiko ezagunetako bati heltzen dio: mendizaletasuna. Ipuinotan ez dugu, baina, zaletasun horren ikuspegi baikorrik aurkituko; ez, behintzat, balentria heroikoaren kutsua duenik. Aitzitik, zaletasunetik baino obsesiotik gertuago dago ipuinotako zenbait pertsonaia mendiak igotzera, dela oinez dela bizikletaz, bultzatzen duena. Bilduma ixten duen “Argazkia”-n, esaterako, minbiziaren ondorioz jasotzen ari den kimioterapiak dezente ahuldutako eta, beraz, mendietatik aldendutako adineko gizonak bere azken irteera izango denari ekiten dio noiz eta gauez eta elur ekaitz baten erdian. Gertaera epikoa izan zitekeen, hil-hurren den mendizale porrokatuaren azken balentria sonatua, baina horren ordez pixoihala soinean eramatearen ondorioz duintasunarekin batera gizontasuna galdutako pertsona urrikalgarria aurkezten zaigu, bata zein bestea berreskuratzeko saio erabat antzuan. Penagarriagoa da “Lokatza”-ko protagonistari gertatzen zaiona; punta-puntako makila garestiak erosi arren edo, hobeto esanda, haiengatik hain justu maldan behera eroriko da estilo handirik gabe. Izan ere, obsesio den aldetik, mendizaletasunak ez die ipuinetako pertsonaiei kontu onik ekarriko. Hain zuzen, istripuek (“Urratua”, “Belauna”), eromenak (“Sukarra”) zein heriotzak (“Olatua”, “Argazkia”, “Ertza”, “Sugea”, “Lokatza”) presentzia zabala dute istorioetan.\n“Mendi-joak” bildumakoak, ordea, ez dira mendiari buruzko ipuinak bakarrik. Mendiaren aitzakian edo, hobeto esanda, hara jotzeko grinaren atzean ezkutatzen diren arrazoiei eta ondorioei tiraka gure gizarteko hainbat konturi heltzen diote istorioek. Esaterako, modu nabarmenean agertzen dira familia barruko dinamikak eta disfuntzioak —senar-emazteen arteko ika-mikak, belaunaldien arteko aldea— bikote harremanak eta gatazkak, genero eta sexualitate ezberdintasunaren inguruko gaiak, geografia berean hizkuntza zein bestelako ezaugarriak direla medio tokiko ala kanpotar moduan antzemana izatearen artean egon daitekeen muga lausoa, norberaren ekintzek besteengan duten eragina eta horrek dakarren —edo ekarri beharko lukeen— erantzukizuna, kontsumismoa, arrazakeria, ekologismoa… Gai orokorrak dira horiek, edozein gizarteri lotuta ager zitezkeenak. Ipuinak “gure” gizarteaz ari direla esan dut, ordea, ipuin gehienak Nafarroan kokaturik daudelako eta handik kanpo gertatzen diren istorioetan, dela Tanzanian dela Marokon, Euskal Herritik abiatutako pertsonaiak azaltzen direlako. Gizarte hori askotarikoa dela ongi asko islatzen dute ipuinek baita aniztasun hori gatazka iturri izan badela ere. Tentsio horiek handik eta hemendik agertzen dira, xehetasun txiki baina esanguratsuetan.\nKonplazentziak ez du tokirik Epaltzaren azken ipuin bilduman. Begirada zorrotz batekin idatzitako istorioak dira “Mendi-joak” lanean jasotakoak eta mito bat baino gehiago hankaz gora jarri egiten dute. Ipuinotan azaltzen diren gertaeretan inplikatzeko gogoa duen irakurleak gozatu ederra hartuko du haiekin.


Denis Itxaso: “Klima aldaketaren aurkako borroka lehentasun politikoen erdian ipintzeko unea da” - Zumaia - Baleike.eus\nDenis Itxaso: “Klima aldaketaren aurkako borroka lehentasun politikoen erdian ipintzeko unea da”\nBaleike 2019-05-18 15:53\nIngurumenari buruzko Foru Aldundirako hauteskunde programa aurkeztu dute sozialistek gaur Zumaian egindako agerraldian. Besteak beste, lurraldearen energia eraginkortasuna hobetzea eta autokontsumoa sustatzea eta erraztea dira Gipuzkoako PSE-EEren proposamenen oinarriak.\nDenis Itxaso Gipuzkoako PSE-EEren Ahaldun Nagusirako hautagaiak maiatzaren 26ko Foru Aldundirako hauteskunde programa aurkeztu du gaur San Telmo ermitan. Bertan izan dira, Itxasorekin batera, egungo Ingurumeneko diputatu eta Oriako hautesbarrutiko zerrendaburu Jose Ignacio Asensio, Deba-Urolako zerrendaburu María Jose Telleria, Bidasoa-Oiartzungo zerrendaburu Goizane Alvarez eta Zumaiako alkategai Arritxu Marañon.\nAkordio sozial zabal baten itartez, energiaren eta klimaren estrategia integratu bat lantzea proposatu du Itxasok, trantsizio ekologiko “bidezkoa eta ekitatiboa” bermatzeko.\nGipuzkoak etorkizunari, ekonomia berdeari eta iraunkortasunari begiratzeko garaia dela irizten dio Itxasok. Haren hitzetan, klima aldaketaren aurkako borroka lehentasun politikoen erdian ipintzeko unea da, “ekonomia zirkularrean eta bidezko energia trantsizio batean oinarritutako karbono txikiko ekonomia baterako trantsizioaren buruan jarriz”.\nHiri hondakinen kudeaketa publikoaren arazoa konpondu dutela ospatu behar dutela uste dute: “Gipuzkoak azken hamarkadetan izan dituen arazo nagusi eta gatazkatsuenetako bat konpondu dugu”. Itxasok azaldu duenez, Europar Batasuneko politika aurreratuenak jarraituz, legealdi honetan hondakinen kudeaketa zirkulua ixteko gai izan dira. Hondakinen hierarkia betetzeaz gain, teknologia aurreratuena erabiliz azpiegitura modernoak eraiki dituztela nabarmendu dute. Bestetik, klima aldaketaren aurka borrokatzeko Klima 2050 estrategia gipuzkoar bat landu dutela gogoratu nahi izan du Ahaldun Nagusirako hautagaiak.\n“Klima aldaketaren aldagaia zeharkako elementu gisa sartu eta klima gobernantza gure lehentasunetako bat bezala kokatu ondoren, Gipuzkoarako energia berriztagarrien eredu berriak bilatzeko, gure lurraldearen energia eraginkortasuna hobetzeko, eta kontsumitzaileen autokontsumoa sustatzeko eta laguntzeko garaia da, herritarrek energia berdea, ekonomikoa eta lehiakorra erabiltzeko aukera izateko”, adierazi du Itxasok.\nAkordio “zorrotz, zabal eta parte hartzaile” baten bitartez energia eta klimako estrategia integratua osatzea proposatu dute sozialistek. Itxasoren ustez, esparru publikoko eta pribatuko sektore guztien beharrei erantzun beharko die elkarrizketa horrek, eta trantsizio ekologiko ekitatiboa bermatu beharko du. Udalei babesa emateko plan bat ere abiatu nahi dute, energia trantsizioko eta klima aldaketaren aurka borrokatzeko plan bat gauzatu dezaten. Horrez gain, industrian energia trantsizioa errazteko neurriak proposatu dituzte, energia berriztagarria erabiltzeko eta CO2 hartzeko, garraiatzeko eta biltegiratzeko laguntzen bitartez.\n“Epe laburrean, energia-aurrezpen eta -eraginkortasuneko arloetan politika aktiboei ekin behar diegu, energia berriztagarrien erabilera % 32,5era iristeko Europak ezarritako helburua betetzen dugula ziurtatzeko. Horri esker, gaur egun jasaten ari geren energia-mendetasunaren —energiaren % 95 kanpotik ekarri behar dugu— aurka borrokatu ahal izango dugu”, azaldu du Ahaldun Nagusirako hautagaiak.\nAdministrazio publikoetako eta sektore pribatuko eraikinetan eta instalazioetan energia eraginkortasuna sustatuko dute. Horretarako, industrian, merkataritzan eta zerbitzuetan eraginkortasunaren arloan inbertsioa sustatzeko neurri fiskalak hartuko dituztela hitz eman dute.\n“Administrazio publikoek % 70-100 energia berriztagarriak erosteko konpromisoa hartzen dugu, eta district heating-en garapenaren aldeko apustu garbia egingo dugu”, baieztatu du Itxasok.\nMurrizketak, hobariak edo salbuespenak proposatu ditu PSE-Eek ekonomia zirkularreko paketean ezarritako helburuak betetzeko jardueretarako eta bereziki hondakinak berrerabiltzeko eta birziklatzeko prebentzioa eta prestaketa sustatuko duten jardueretarako, sozietate zergen bitartez.\nEkonomia zirkularra hazkunde ekonomikorako eta enplegu berdea sortzeko aukera bat dela uste du Itxasok. Konpromiso hauek hartu dituzte: erosketa publiko berdea sustatzea, material berrerabilgarrien eta birziklatuen erosketak sustatzea, materialetan ekodiseinua sartzen, garapeneko zentro neuralgiko gisa circular economy hub-i balioa ematen laguntzea, birziklatzea, teknologia eta joera berrien garapen pilotua laguntzea eta gazteekin elkarrizketa foroa sortzea.\nBelaunaldi berriak ingurumen arloko gaiekin “oso sentsibilizatuak” daudela eta, “inoiz baino beharrezkoagoa” iruditzen zaie sozialistei haiei entzutea eta hitza ematea. Orainaren inguruan ekarpenak, ebaluazioak eta ikuspegiak plazaratzeaz gain, etorkizuna gazteekin diseinatu nahi dute.\nAzpiegitura berdeak sustatzeko asmoa ere adierazi du Itxasok: “Gune natural eta erdi naturalez osatutako sare bat osatzea da helburua, lurralde osoan ekosistema aberatsak eta biodibertsoak edukitzeko. Gainera, gune horiek uholde arriskuak eta bero boladak murrizten lagunduko dute, horiexek baitira, hain zuzen ere, gure lurraldeak jasan ditzakeen klima aldaketaren ondorio nagusietako bi”.


2019ko apirilaren 19a, ostirala | Ordua Euskal Herrian 08:43:39\nOtsailaren 3an bete da urtebete Azoka Plaza berritua inauguratu zutela, eta otsailaren 2an, urtebeteko ibilbidearen errepasoa eta proiektu berrien aurkezpena egin dute bertan proiektua sustatzen ari diren eragileek. Ehunka lagun bertaratu dira Azoka Plazara, eta Onintza Agirreren ahotsarekin eta gitarra doinuekin hasi da ekitaldia. Hain zuzen ere, Anariren eta Katamaloren abesti bana jo eta kantatu ditu sortzaile azpeitiarrak. Ondoren, Azoka Plazako proiektuaren hainbat zertzelada eman du saioaren gidari lanak egin dituen Eneritz Albizuk.\nUrtebete eta gero Azoka Plazaren aurrean atera dute argazkia. Argazkia: Uztarria.eus.\nLehen sektorea sustatzeko, herritarren elkargune bilakatzeko eta ekonomiaren motore izateko jarri zuten martxan Azoka Plazaren egitasmoa, eta Albizuk gogorarazi du Azoka Plaza proiektu bat dela, "egiteko modu bat". Hiru helbururekin sortu zuten Azoka Plazaren proiektua: bertako produktuen azoka izateko eta baserritarrek salmenta zuzenerako aukera izatea; tokiko ekonomiaren aldeko apustua egitea, Azoka Plaza motore izanik; eta iraunkorra eta jasangarria den tokiko elikadura sarea osatzea. Oinarriak "finkatuta" daudela adierazi dute.\nOndoren, herritar ugarik hitz egin duten bideo bat eman dute; tartean ziren, Elikaguneko kideak, baserritarrak, erosleak nahiz eragileetako ordezkariak agertu dira. Ioritz Aizpuru hitz egin du Azoka Plaza barruko Elikagunea saltokia kudeatzen duen Artxara kooperatibako kideak bideoan esan duenez, urtebetean erantzun "oso ona" izan du proiektuak. "Erronka berriak ditugu; izan ere, sentsibilizazioan eragitea eta hitzaldiak nahiz sukalde ikastaroak eman nahi ditugu". Hark gogorarazi du hiru kidek hasi zutela Elikagunearen proiektua, eta gaur egun bost direla jakinarazi du.\nAzoka Plazaren urtebeteko ibiliaren balorazio positiboa eginda, aurrera begirako erronkez ere aritu dira gaurko ekitaldian, eta jakinarazi dute proiektu pilotu bat jarriko dutela martxan aurten. Agertokian izan dira Ioritz Aizpuru Elikaguneko ordezkaria, Josu Labaka Udaleko zinegotzia, Aintzira Oinederra proiektu pilotuaren sustatzailea, Yurre Peñagarikano Urkomeko gerentea eta Mirene Begiristain EHUko kidea eta Ekonomia eta Enpresa Zientzietan doktorea. Oñederrak azaldu duenez, proiektuaren xedea da lehen sektorearen eta erabiltzaileen arteko zubiak eraikitzea. "Banaketa sistema bat jarriko da martzan, eta harremanak sustatuko eta koordinatuko ditugu".\nHerrian bertako kalitatezko produktuen kontsumoa bultzatzeko sarea sortzea du helburu martxan jartzean duten proiektuak, eta ikastetxeetako jangeletan, jatetxeetan nahiz bestelako establezimentuetan txertatu nahi dute egitasmoa. Proiektua merkaturatze bide berriak irekitzeko helburuz proposatu dute. "Lehen sektoreari ekarpena egingo dio proiektuak. Elikaguneak jada eragin positiboa dauka, baina eragin jorie handitu nahi dugu, baserritarren bizi kalitatea hobetuta", azaldu du Peñagarikanok.\nAizpuruk adierazi duenez, normalean baserritarrak beraiek arduratzen dira produktuak ekoizteaz, eraldatzeaz eta banatzeaz, eta ekoizleen eta kontsumitzaileen arteko harremana zuzena izatea "garrantzitsua" bada ere, hark banaketa lanak moldatzearen garrantzia azpimarratu du. "Ekoizleen produktu desberdinek ibilbide berak egiten dituzte, eta produktu kantitate txikiak mugituta ez zaio etekinik ateratzen garraioari". Hori dela eta, banaketa lanak modu kolektiboan eta antolatuan egitearen garrantziaz ohartarazi du Aizpuruk: "Tokiko produktuen garraio lanak koordinatuko dira proiektuari esker, eta modu horretan, erabiltzaileei eskaera eta horniketa erraztuko zaizkie". Hark azaldu duenez, urtebete honetan ikusi dute produktu batzuen ekoizpenean "hutsuneak" daudela, eta esan du denen artean koordinatzea garrantzitsua dela.\nLabakak adierazi duenez, proiektua nola txertatu aztertzen ari dira proiektua garatzeaz arduratzen ari den lantaldea: "Ikusi egin beharko da ikastetxeetako eta jatetxeetako banaketak nola egin". Hark ekoizleen lantaldea osatzearen garrantzia azpimarratu du, eta erabiltzaile konprometituak beharko direla ere adierazi du: "Sukaldean izango diren aldaketen aurrean jarrera aktiboa izango duten erabiltzaileak behar ditugu, eta gure lana izango da sektoreen arteko komunikazioa ahalbidetzeko tresnak eta espazioak irekitzea".\nIkerketari ere zabalduko diote bidea proiektuarekin. Bi helbururekin hasiko dira bidea urratzen: "Hornikuntza zubilanak egiteko irakaspenak baditugu, baina baita ikerketa beharrak ere; eta kontsumo ohiturak aztertuko ditugu jatetxeetan, jangeletan nahiz Elikagunean. EHUko ikerlariak azaldu duenez, horniketa prozesuan sortzen diren beharretan jarriko dute ikerketaren fokua. "Proiektua oso garrantzitsua da berrikuntza bide berriak bilatzeko eta kontsumo sentsibilizaziorako".\nEkitaldia bukatzean argazkia atera dute bertaratu diren herritarrek eta erakundeetako nahiz eragileetako ordezkariek, Azoka Plazaren atarian.\nErreportaje hau Uztarriak argitaratu du eta Creative Commons lizentziari esker.\nKanal hauetan artxibatua: Elikadura burujabetza | Laborantza | Azpeitia\nHondarribiko Agroaldean Udalak utzitako lursailetako bat ustiatzen du 2015az geroztik, baina orain arte barazki ekologikoak kontsumitzeko hautu pertsonala zena, jantoki kolektiboetara eramateko proiektu berritzailea aurrera eramango dute, izan eskola, zahar etxe eta bestelakoei, baratzekiak ez ezik, eskualdeko ekoizleen gainerako produktuak ere hornituz.


Igande honetan Gasteizeko kaleak laranjaz bete ziren. Eskubide zibil eta politikoen aldeko martxa honetan ehunka gaztek gure babesa eman genien espainiako Auzitegi Gorenak 6 urtez espetxeratu nahi zituen 7 gazteei. Manifestazioa jai-giroan eta era positiboan burutu bazen ere, aldarri politikoz, bake oinarri sendoz eta atxilotu nahi dituztenekiko elkartasun zintzoenaz bete zen Gasteizeko Andra Maria Zuriaren plaza. Jendetzaren artean atxilotu nahi zituzten Ibon Esteban, Aiala Zaldibar eta Igarki Robles zeuden. Bertaratu ginanok, maskara laranjaz eta ileorde koloretsuz jantzia, geure babes beroena eman genien. Herri harresia osatu genuen euren inguruan Ertzaintzak, espainiako sasi-justiziak agindua, eraman ez zitzaten. Espetxeratu nahi zituztenen krimena? “Banda armatuaren kide” izatea. Antza denez, herri honetan politikagintzan ibiltzea “terrorista” izatea da. Euskal Herrian gazte izatea eta ezkertiarra izatea aspaldi bilakatu zuten “terrorismo”, Egunkariak euskaraz idaztea bezainbeste. Eta nahiz eta aitortzak inkomunikazio egoeran eta torturapean lortuak egon, Espainiako Gobernuak, Eusko Jaurlaritzak eta Nafarroako Gobernuak mutu, itsu eta giza eskubideen urraketen buru izaten jarraitzen dute. Gaur goizean Espainiako epaitegi frankista batek emandako aginduari men egin du Ertzaintzak, eta Gasteizeko Andra Maria Zuriaren plazan zeuden gazteen duintasuna, konponbiderako aldarria, eta erresistentzia baketsua zanpatu nahi izan dute, kolore laranja odolgorrituz. Euskal gizarteari eragindakoen lekuko lotsatuak izan gara gaur ere. Loiolan egin zuten bezala, kolpez desegin dute Herri Harresia, atxilotu nahi dituztenekiko elkartasuna desegiten lortu ez badute ere. Atxiloaldian 60 gazte inguru zauritu dituzte, banan-banan Herri Harresitik ateratzen eta hainbat atxilotzen ere. Haietatik gutxienik bi, anbulantzian eraman dituzte erietxera. Beste behin ere, bortizkeriaren bitartez, Ertzaintzak ekimen baketsu bat porraz eta odolez desegin du. Sinesgaitza bada ere “zoru etikoa, bake plana, elkarbizitza…” bezalako hitzak modan daude Euskal Herrian, baina hitz soilak dira. Ekintzetara igarotzean, bakea porra eta armaduragatik aldatzen dute; zoru etikoa gazteak zorutik arrastaka eramateko teknikatzat dute; eta elkarbizitza, gertatutakoak eskutatzea, errelato faltsua egitea, eta euskal gizarteari gezurrak transmititzean datza. Honegatik guztiagatik, beste behin ere, euskal gizarteari egindakoa eta bereziki euskal gazteriaren aurkako jazarpenen etetea exijitzen diogu Espainiako Gobernuari. Berriro ere, Ertzaintza Estatu españolaren txontxongilo eta beharrezko gaizkide ez izatea eskatzea lotsa ematen digu Eusko Jaurlaritzari. Ertzaintzaburuaren dimisioa eskatzea soilik geratzen zaigu Urkulluri. Herri Harresi eta erresistetzia baketsuaren bitartez, #7akLIBRE eta gazteria...\nAitortu behar dugu 2008. urtea urrun gelditzen dela gure gogoan. Zer egiten ari ginen gu urte hartan? Ariketa hori egiten hasita zehaztasunez ezer gutxi koka dezakegula ohartzen gara. Ez al da lehenaldia nebulosa batean bihurtzen geure oroimenean mugarririk ez dagoenean? Mugarririk gabeko historia ez da historia, istorio soil batean gelditzen den pasartea baizik. Tamalez herri honek oroitzan gordetzen dituen mugarri asko daude; eta mugarri horiek ere gazteenen oroitzan mugi ezinak diren zutarri pisutsuak daude. Beste behin ere 2008a geure oroitzara ekarri digute, beste garai batzuetako hodei ilunen itzalean gelditu gara; beste behin ere Euskal Herriko sei gazte espetxeratzeko arriskuan daude, Oarsoaldekoak hain zuzen ere, bere militantzia praktikara eramaten zuten erakundeari 2007an epaile batzuek terrorista etiketa jartzea erabaki zutelako. Gaur 2012ko azkeneko hilabeteetan, itzalen mundutik ateratzen ikasten ari garen honetan, agertoki berri baten lanketan dihardutenean eragile askok, gazteen erabilera lazgarria bizitzen ari gara gatazkaren luzamenduarekin probetxua atera dezaketenen eskutik. Badakigu hau ez dela azkena izango, oraindik luze joko duen gazte auziperatuen zerrenda dugu mahai gainean. Izen abizenekin, senide, lagun eta inguruko jendearekin. Oraindik ez da amatatu kolpatua izan behar duenaren beldurra. 2008ko Maitanek, 2009ko Nahaiak eta 2010ko Aitziberrek beraien ordua noiz helduko den itxoiten daude, berriz ere noiz kolpatuak izango diren itxaroten ari dira: sasijustizia eta demokrazia korrupto baten eskuetan dauden gazteak dira. Beraien biziaren norabidearen etena determinatuko duten epaiaren zain daude. Noiz arte? Kezkagarria da oso 2007tik aurrera 200 gazteetatik gora ziega ilunetatik pasa izana; kezkagarriak dira tortura salaketak; adierazgarria da ere akusazioetan azaltzen diren frogen konsistentzia eza. Baina are adierazgarriagoa da kolpatuak izan diren eta izango diren pertsona hauek normalkuntza politikoko prozesuan positiboki gehitzen dituzten ekarpenak, indarrak eta animoak. Eta beste alde batera begiratzen duena, errealitate honi bizkarra ematen diona, ez da gizalegez jokatzen ari, argi eta garbi. Behin eta berriro mintzo izan gara Gazte Abertzaleak-etik gatazka honen barnean gazteen estigmatizazioa kontutan hartu behar den faktorea dela; biktimen aitortzan ere gazte hauen kontakizuna aintzat hartu beharko dela. Modu berean ere gazte erakundeen legeztapena eskatu dugu eta ez da fundamentu gabeko eskaria: legez kanpo dauden erakundeetako kideak izatea egotzita, gazteak epaitegietatik pasatzen jarraitzen dute. Beste garai batzuetan ezarritako mendekua, 2012ko markoan bizi dugu. Eta normalizazio prozesu batean mendeku politiken jarraipena, nahiz eta pasiboa izan —lehenaldian irekitako epai prozesuen menpe...\nEusko Alkartasunako gazte erakundeak bere salaketa irmoena plazaratu nahi du guztiz onartezina deritzon Entzutegi Nazionaleko sententziaren aurrean. Haritz Perez, erakundearen Antolakuntza idazkariaren esanetan “Batzuek bakean gaudela eta bortizkeria bukatu dela dioten bitartean euskal gazteria erasotzen, kolpatzen atxilotzen eta jazartzen jarraitzen dute, euskal gazteriaren eta euskal gizartearen oihuei entzungor egin nahian”. Horren aurrean, Haritz Perezek konbentzituta adierazi du “euskal gazteriaren borroka ez dute geldiaraziko, 6 gehiago gazte gehiago espetxeratu badituzte ere ehunka gaztek jarraituko baitugu aurrekoen borroka politikoarekin, hori baita espetxeratu nahi dutena, politika, ideiak, gure pentsamoldea, eta hori ez dute sekulan lortuko”. Gazte Abertzaleaketik guztizko elkartasuna adierazi nahi izan diote sententzia horrenpean dauden gazteei, zein euren lagun eta senitartekoei; eta gogorarazi dute prozesu hauetan epaituak izaten ari diren gazteak Euskal Herrian lan politiko bat egiteagatik dela, politikan aritzea izan dela euren ustezko delitua, beste behin, espainiar sasi-justiziaren barrenak agerian gelditu direlarik. Gazte erakunde independentista eta ezkertiarraren aburuz, guztiz funtsezkoa da eragile guztiek bakerantz eta normalizazio politikorantz pausuak ematea, horretarako oinarri argitzat izanda Gernikako Akordioa eta Nazioartearen oniritzia duen Aieteko Adierazpena. Zentzu honetan, eta Gernikako Akordioko puntuak gogora ekarriz “ilegalizatutako gazte erakundeen legalizazioa exijitzen dugu, eta era berean, biktiman guztien errekonozimendua, egia justizia eta kalte-ordaina exijitzerakoan estigmatizazio historikoa jasan duen euskal gazteria kontuan hartzea funtsezkoa dela deritzogu, euskal gatazkaren biktima argiak baitira eurak ere” eskatu du Antolakuntzako idazkariak. Horretaz gain, Gazte Abertzaleaketik, beste behin, Frankismoaren herentzia den epaitegi politikoaren, ezabatzea eta desegitea exijitzen dute; demokrazia normalizatu batean existitu behar ez litzatekeen eta euskal gatazkan hainbeste sufrimendu eta injustizia sortu dituen Audientzia Nazionala, hain zuzen. Azkenik, Eusko Alkartasunaren gazte erakundeak epai eta sententzia politikoen amaiera exigitzen du; Oarsoaldeako zein antzeko beste taldeekin euren ekintza politikoarengatik irekita dauden prozesuen eta ezarritako zigorren baliogabetzea eskatzen du; eta azkenik, Euskal Herriko gazteriak belaunaldiz belaunaldi izan duen antolakuntzarako inpultsoa itotzearen helburu dituzten erabakiak hartzeari utz diezaieten helarazi nahi die espainiako zein frantziako Estatuetako...\nGazte Abertzaleakek bat egiten du gasteiztar honen egoera salatu nahi duen manifestaldi honekin. Atxilotua izateko arriskuan dago, Auzitegi Nazionalak kondenatu eta geroago, Auzitegi Gorenak bere zigorra handitu ondoren, 8 urteko zigorra jarri zioten, 6 Segiko kidea izateagatik eta 2 urte molotov koktel batekin Gasteizko trenbiaren geltoki bat erasotzeagatik 2009an. Bidegabekeri honen aurrean, Gazte Abertzaleakek bat egiten du eta bere elkartasuna adierazi nahi dio, urtarrilarren 14ean Ekaitz Etxean! kolektiboak deitu duen mobilizazioari. Bide batez euskal gazteria deitzen du mobilizazioan parte hartzera. Gazte Abertzaleaketik egoera politiko berri honetan oraindik militantzia politiko hutsagatik epaiketa politikoak jasatea salatu nahi dugu, Euskal Herritik kanpo egun bateko kartzela zigorra ere mereziko ez lukeenean. Bai Estatu espainolari, baita frantsesari ere exijitu nahi diegu erantzunkizunarekin joka dezala euskal gatazka konpontzeko, eta ez sistematikoki erasotzen jarraitzea euskal gizartearen zati bati, bakerantzeko bidean oztopoak...


zarretxea | baztango haizegoa\nPosts Tagged ‘zarretxea’\nPosted in Bestak eta ospakizunak, Tradizioak, Uncategorized, XVIII Nafar ordua-La hora Navarra, tagged aratzea, behia, Joakin Iriarte, Jon Barberena, Jon Elizetxe, Miserikordia, San Anton, zarretxea, zozketa on urtarrila 17, 2009| 2 Comments »\nIlbeltzaren 17an San Anton da eta Elizondon ospe haundiko eguna da. Erranairu (asotiz) zahar bat dio “Sasoian sasoiko, San Antonez ospelak belarriko”, eta hala ez izan arren (eguna beroa eta goxoa izan da), bertze guzia (zozketa, baztanzopak…) beti bezalakoa izan da… edo ez!.\nGaurko egunean, aspaldiko ohitura da, baserritarrak eta nekazariak goizean bazka bikoitza ematea etxaldeko aberei. Izan ere, San Anton laneko animalien zaindari eta zaintzaile denea, baserri eta etxaldetako animalentzan festa eguna da, bakantze eguna.\nBazen garai bat sanantonen, herritarrek aberekin elizara joaten zirela eta mezaostean abereak horiek bedeikatzen ziren. Bedeinkapenak, urte osorako gaixotasunetatik babesten zuen\nSan Anton izatera iritsi zen gizasemea, VI. mendean Egipton bizi omen zen. Desertura joan zen predikatzera, santu egin zen eta denborarekin etxalde eta lanero animalien zaintzaile bihurtu zen. Baserriko animalien babesle bihurtzeak, Franziako San Antoniori eskainitako Erdi Aroko monasterio batean dago! Dirudienez, monasterio hortan zerriak lehen aldiz historian hazi zirela izan omen zen.\nAntzinako eta ahaztutako ohiturek gibelean utzita, gaurko eguna, azken urteak bezala, baserritarrak eta zenbait herritar, mezetara joan ondoren, plazara joango dira San Antongo zozketara. San Anton egunean 100 urte baino gehiago egiten den zozketa honek Joakin Iriarte zaharetxera finanziatzeko balio izan du. Gaur egun, zozketatik ateratako sosa sinbolikoa da, baina gastu batzuk ordaintzen laguntzen du.\nZozketa hasi aurretik, Jon Barberena eta Jon Elizetxe bertsolari baztandarrak giroa berotzen aritu dira. Bertso gehienek baserriari, nekazaritzari, animaliei… buruzko gaiak jorratzen dituzte. Bertsolari batek ere erran du, plazaren ezkerraldean askoz tripatzale zeudela baztanzopen zain bertsolariak entzuten ari direnak baino. Udalak doan eskainitako baztanzopakin tripa bete eta zinzarria busti ondoren, zozketa hasi da.\nGaur egun, aratze bat da zozketako lehen saria, baina duela ez aunitz behi handi bat zen. Txikitan Elizondoko kaleetan behia jetzi gabe (errapetan nabari) paseatzen zutela gogoratzen dut. Orain (2009) animalia ez da jeitsi plazaren erdian zegoen kamioitik.\nLehen saria birritan zozkatu ondoren (ateratako lehen zenbakia ez zen saldu), sariak horrela geratu dira.\nEz da ohikoa izaten, baina atzo San Antonek zortea banatu zuen Baztango Udaletxe plazan zeudenen artean (300 inguru). Zozketatutako lau sarietatik bi zenbakiak ezagutu eta 5 minutura erreklamatu ziren, eta ohikoa denez (plazan erositako txartelak izaten dira sarituak), irabazleek atzo goizean bertan erosi zituzten sariak.\nSaritutako zenbakien bolak ateratzen dituzten esku errugabeak bailarako lau gazterenak izaten dira. Urte batean (aspaldi aspaldi ) bolak atratzera balkoira igo nintzen eta lau horietako ume bat izan nintzen, bolak atera ondoren 100 pezetako billetea eman ziguten mukizu bakoitzari.\nBitxikeri personalekin jarraituz aipatuko dut 1997an nire izeba bati tokatu zizaiola behia eta egun berberean plazan saldu omen zun, sosa polit bat irabaziz!.


Biografia - 11. kapitulua\nNork daki zenbat balio duen koka kola lata batek Iruñean?\nLehen kantu eta diskoarekin lortutako arrakasta aipatzerakoan, ziurrenik, ez naiz oso justua izan nire buruarekin. Esan behar dut egindako lehen kantu haien artean, pare batek harrera beroa jaso zutela entzuleen artean. Hainbestekoa, non, oraindik kasik 20 urte pasatu eta gero, zuzenekoetan ari naizelarik, "Koka kola lata bat" irrintzia botatzen duen norbait izaten baita, eta ez tripetako orroak esnatzen dituen edabea dastatu nahi duelako (Morauren zaleen artean garagardo edota ardo zale gehiago dagoela uste dut), kantu hori entzun nahi duelako, baizik.\nLehenik eta behin, jakin ezazue "Koka Kola lata bat" ez dela kantuaren izenburua, berez, "Nork Daki" izena baitu. Leloa da Koka Kola aipatzen duena. Jendeak, ordea, beste askotan bezala, seinale ona da, leloa bilakatzen du kantuaren izenburu; eta halaxe, "Koka Kola lata bat" bihurtu da Morauzaleen gerra oihurik ezagunena. Zenbat adarjotze ez ote ditut jaso botikario yanki batek ajea pasatzen laguntzeko asmatutako edari horren gainean.\nOso kuriosoa da kantuekin gertatzen dena. Gaia serioa da eta aspalditik nuen buruan, langileria, kontsumoa, enpresariak, irabaziak... baina ez nuen asmatzen nola gauzatu. Saiatuta ere ez nuen lortzen ezer txukuna idazterik. Askotan gertatzen zait hori, oso gai interesgarriak eta baita haren gaineko ideia batzuk ere, baina ezin gauzatu. Badakizu gutxi gora behera zer esan nahi duzun; baina, behin eta berriro saiatuta ere, ez duzu lortzen zure burua asetzen duen ezer idazterik. Horrelakoetan oso teknika erraza erabiltzen dut. Lehenik eta behin, burua ahalik eta zurien uzten saiatzen naiz, hori behin lortuta, paperaren aurrean jarri eta ahalik eta "automatikoen" idazten hasten naiz (idazkera automatikoa zioten surrealistek). Saiatzen naiz tarterik ez egiten eta ahalik eta gehien idazten. Ondoren, lehen idazketa hori bukatutakoan, dator idatzitakoaren orrazketa. Batzuetan idatzitako gehiena da erabilgarri. Beste batzuetan, utikan, zaborrontzira doa hitz eta lerro bakoitza.\n"Nork Daki" kantuaren hitza lehen saiakeran idatzi nuen eta ez nintzen gelditu azken estrofa arte. Etorkin batek idazten duen gutunarekin hasten da eta ez dakit oso ongi nola bukatzen den. Baina erraza egin zitzaidan kantua idaztea eta, baita ondoren ere musika osatzea. Agi denez, ideia ona izan zen leloan koka kola eta utopia uztartzea. Poz handiak eman dizkidan kantua da, nahiz eta, garai batean gorrotatu, batez ere, kantu berriak eta hura baino "hobeak" egin ahala jendea hamaika aldiz entzun duen hori eskatzen setatzen delako. Baina zer egingo diogu ba, Morauren "mega arrakastak" dira hauek! Gainera, nola gorrotatu Balerdi Balerdi taldeak "Hobe Behin Gorri..." (Gor, 2004) diskoan egindako bertsioan parte hartu ahal izatea ahalbidetu didan kantua.\nArestian aipatu dut musikariz inguratuta eman dudala bizitza osoa. Asko, jakina, kantatzen hasita ezagututakoak dira, agian lehendik ere miretsi baina haiekin hitz erdi bat elkartrukatu gabekoak. Kategoria horretakoak dira Balerdi Balerdiko Zara, Blanka eta Toño. Historiak, ordea, baditu hainbat aurrekari eta gainera zer ikusi gutxi dutenak musikarekin, bai ordea, komikiarekin, berez, Bartzelonako komiki azokan ezagutu bainuen Zara, garai hartan TMEO fanzinearen "talde eragileko" kide zena. Urte hartan, TMEOk estatuko fanzine hoberenaren saria jaso zuen, Koldo eta biok EGIN irratirako kronikak egitera joan ginen eta hari elkarrizketa egitea suertatu zitzaigun. Inoiz egindako elkarrizketa surrealistenetako bat izan zen, Kataluniako Ramblaren amaieran zegoen taberna-kafetegi zaratatsu baten mahaian eserita, Zara ezagutzen duzuenok badakizue zer nolako zirikatzailea den. Horiek izan ziren gure artean egindako lehen hitzak, artean, neu gitarrarekin hasi berria nintzen, besterik ez. Umore handiko tipoa, argia, saiatua, popzalea eta gainera komikia maite zuena. Nola ez bada "maitemindu"?\nEszenatokia batzuetan konpartitu genuen arren, oraindik urte batzuk geratzen ziren horretarako eta, bigarrenik, topo egin nuen Zararekin. Oraingo honetan, berriro ere, musikarekin zer ikusirik ez zuen kontu batean. Neuk motoa erosi baino lehen, Madrileko ezagun batek, kanpora zihoala eta berea "utzi" zidan, Ducati Road 300 zahar, historiko eta eder bat. Hura martxan jartzea lortuz gero, erabiltzeko esan zidan, eta halaxe egin nuen. Moto hura probatzeko txangoa egin genuen Nekane eta biok. Goizuetatik barrena Doneztebera jaitsi eta Lesakatik Oiartzunera joateko asmoarekin. Euriak harrapatu gintuen Basakabitik behera eta Zubietako ostatuan gelditu ginen pixka bat lehortu eta mokadu bat jateko asmotan. Ezetz asmatu nor topatu genuen ostatuko barraren bestaldean? Zara, eta nor mahaiak zerbitzatzen jangelan? Blanka. Hitz aspertua egin genuen bazkalondoren eta gure artean sintonia "berezia" zegoela pentsatuz, motoa hartu genuen berriro handik ordu batzuetara txangoa bukatzeko asmotan.\nDenbora kontua zen eszenatokia konpartitzea eta hura handik urtebetera edo gertatu zen, Totok Añorgako zineman antolatutako jaialdi gogoangarri baten harira. Balerdiz gain, Pottokak eta hirurok jotzen genuen, felizidadea! Gau berean Toño, EHko kantugilerik bikain eta herabetienetako bat, eta Pottoka, artista puska natural eta eskuzabala ezagutzea. Nire bakarkako lehen kontzertuetako bat izan zen, hirugarren edo laugarrena, eta behin baino gehiagotan sartu nuen hanka. Ordurartekoa gutxi balitz, emanaldia bukatuta, Toñok aholku garrantzitsu batzuk eman zizkidan, umiltasun osoz, sekula ahaztu ez eta oso praktikoak gertatu zaizkidanak oholtza gainean egin beharrekoen gainean.\nZenbatzen hasita, ez pentsa hainbestetan konpartitu dugunik eszenatokia. Uste dut hamar bat aldiz jo dugula elkarrekin azken urte hauetan. Baina musikatik ez bada, beste bide batzuetatik topo egin izan dugu nahiko jarraian eta horrela haiekiko errespetu eta miresmen musikala adiskidetasun bihurtu da, adiskidetasun sendoa. Toñok, Añorgakotik urte batzuetara laguntza estimagarria eman zidan bigarren diskoa bideratzeko (12. kapitulua), aurrerago haiek "Nork Daki" kantuaren bertsioa grabatu zuten eta grabaketan parte hartzeko aukera eman zidaten, nire karrera (kar, kar, kar) musikalaren unerik gozoenetako bat eskainiz. Ahal izan dugunean elkarren emanaldietara joan izan gara, nahiz eta, emanaldia Opuseko unibertsitatearen paraninfoan izan, zainketa kamarak eta "seguratak" inguraturik (benetakoa).\nLaburbiltzeko, harro nago, oso harro EHko pop-rock talderik hoberenetako baten konplizea izateaz eta bertakoen laguna izateaz. Bueltatu gaitezen, dena dela, istorioaren harira.


152E/2020 EBAZPENA, uztailaren 29koa, Enpresa Politikaren, Nazioarteko Proiekzioaren eta Lanaren zuzendari nagusiak emana, dirulaguntza honen deialdia onesten duena: “Laguntzak, lehiakortasunerako eta enpresa berrikuntzarako plataformen eta klusterren elkarlan proiektuak gauzatzeko 2020an”. DDBN identifikazioa: A motako proiektuak: 507.689. B motako proiektuak: 507.697.\nNafarroako Gobernuak Espezializazio Adimentsuaren Estrategia (S3-Nafarroa) eguneratu zuen 2016an, eta ahalegina egin zen baliabide gehienak bideratzearren eskualdeko ekonomia pizteko ahalmenik handia duten arlo ekonomikoetara. Hori horrela, klusterrekin lan egitea da estrategia hori ezartzeko tresna nagusietako bat.\nKlusterretan parte hartuz enpresen lehiakortasuna hobetzea helburu duen elkarlana sustatzearren, 2016. urtetik laguntzen deialdi bat onesten da urtero, zeina aldatu egiten baita biltzen den esperientziaren arabera eta xedeko elkarteen errealitatearen arabera.\n2020ko deialdi honen berrikuntza da, iazkoarekin alderatuta, bi jarduketa mota lagunduko direla diruz: alde batetik, klusterrak berak egindako sendotze jarduketak; eta, bestetik, klusterren, plataformen eta beste elkarte batzuen elkarlan proiektuak, urte batekoak edo gehiagokoak izanen direnak, nolakoa den proiektua.\nJarduketa horiek premia berezia dute COVID-19aren osasun krisiak eragindako aparteko egoeran, horrek era globalean eragiten baitio Nafarroako enpresa-ehunari, eta, hortaz, ekonomiari. Klusterretan integraturiko elkarlan eredua tresna garrantzitsua da informazioa lortzeko, behar komunak hautemateko, erronkei aurre egiteko eta ekintza estrategikoak martxan jartzeko, zeinak lagungarri izanen baitira Nafarroako enpresentzat eta gizartearentzat, pandemiak eragin duen krisi ekonomiko eta enpresarialari aurre egiteko.\n1. Onestea lehiakortasunerako eta enpresa berrikuntzarako plataformen eta klusterren elkarlan proiektuei laguntzak emateko 2020ko deialdia.\nNafarroako 2020ko Aurrekontu Orokorretatik:\n810001-81100-4819-422200: Klusterrak eta plataforma erraztaileak bultzatzeko plana\nNafarroako 2021eko Aurrekontu Orokorretatik, 2020ko Aurrekontuan dagoen partidaren balio bereko partida:\n5. Ebazpen honek ez du administrazio bidea amaitzen, eta honen aurka gora jotzeko errekurtsoa jar daiteke, Garapen Ekonomiko eta Enpresarialeko kontseilariari zuzendua, hilabeteko epean, argitaratu eta biharamunetik hasita.\nIruñean, 2020ko uztailaren 29an.–Enpresa Politikaren, Nazioarteko Proiekzioaren eta Lanaren zuzendari nagusia, Izaskun Goñi Razquin.\nDirulaguntza honen helburua da Nafarroako enpresen arteko elkarlana sustatzea, eta, orobat, enpresek beren eraginkortasuna hobetzen duten proiektuetan parte har dezatela, lehiakortasunerako eta enpresa berrikuntzarako plataformen eta kluster erakundeen bitartez.\nLehiakortasuna hobetzeko jarduketa horiek premia berezia dute COVID-19aren osasun krisiak eragindako aparteko egoeran, horrek era globalean eragiten baitio Nafarroako enpresa-ehunari, eta, hortaz, Nafarroako ekonomiari. Klusterretan integraturiko elkarlan eredua tresna garrantzitsua da informazioa lortzeko, behar komunak hautemateko, erronkei aurre egiteko eta ekintza estrategikoak martxan jartzeko, zeinak lagungarri izanen baitira Nafarroako enpresentzat eta gizartearentzat, pandemiak eragin duen krisi ekonomiko eta enpresarialari aurre egiteko.\nElkarlan eredu integratu hori enpresekin komunikatzeko bide zuzena da, bereziki, erakunde horietan taldekaturik dauden enpresarik txikienetara ailegatzeko, eta horri esker azkar eta kapilaritate handiz helarazten ahal dira informazioa eta kontsultak, une bakoitzean sortzen diren fronteei aurre egiteko (aplikatzea alarma egoerak eskatzen dituen betebeharrak, lan arloko neurriak, segurtasun protokoloak, jarduerari berriz ekiteko babes neurriak, beharrizanen azterketa, berpizteko estrategiak, etab.).\nDeialdi honen ondorioetarako, honako definizio hauek hartuko dira aintzat:\na) Kluster erakundea (hemendik aurrera, klusterra): balio kate baten ezagutza entitate, erakunde eta enpresen multzoa, bere bazkideen lehiakortasuna hobetzea bilatzen duena elkarlanaren bitartez; balio kate hori izan daiteke S3-Nafarroa estrategiaren lehentasunezko arloetako merkatu batera edo merkatuaren segmentu batera orientatua, edo teknologia erraztailea eskaintzera.\nb) Enpresa berrikuntzarako eta lehiakortasunerako plataforma (hemendik aurrera, plataforma): entitate independenteek (konparazio batera, enpresak, ikerketa eta ezagutza erakundeak eta antzeko beste eragile ekonomiko batzuk) osatutako egiturak edo talde antolatuak, izaera juridikoa bai baina irabazteko asmorik ez dutenak, jarduera berritzailea edo lehiakorra sustatzeko helburua dutenak proiektu pilotuak gauzatuz, ezagutza teorikoa eta praktikoa trukatuz eta balioztatuz, sareak sortuz, informazioa hedatuz eta enpresen eta beste erakunde batzuen arteko elkarlanaren bidez.\n2. oinarria.–Jarduketa diruz lagungarriak.\n1. Honako eremu hauetan sartu beharko dira jarduketa diruz lagungarriak:\na) S3-Nafarroa Estrategiaren lehentasunezko arlo ekonomikoak (Automozioa eta mekatronika, Elikakatea, Energia berriztagarriak eta baliabideak, Osasuna, Turismo integrala eta Sorkuntza industriak eta industria digitalak).\nb) Arlo horietako teknologia erraztaile bat.\nc) Nafarroako 2020 Industria Planean identifikatutako balio kate erraztaileetako bat.\n2. Jarduketa ildo diruz lagungarriak honako hauek dira:\n2.1. A ildoa. Klusterrak sendotzea.\nIldo honetan, klusterren egitura sendotzeko jarduketa hauek lagunduko dira diruz:\n2.1.1. Klusterraren funtzionamendurako oinarrizko jarduerak:\na) Kudeaketa: Kudeaketako jarduera komunak: klusterra sustatzea, bisitak eta bazkideak lortzea, batzarrak eta bilerak antolatzea, erakundeen ordezkaritza, erakundearen kudeaketa ekonomiko administratiboa (kontuak, laguntzak, kuotak...).\nb) Komunikazioa: Klusterraren komunikazio jarduketak, sarean presente egotea, informazio aldizkariak, hirugarrenen jardunaldietan elkarlanean aritzea, jarduera propioak eta hirugarrenenak zabaltzea.\nc) Jardunaldiak eta networkinga: Jardunaldiak antolatzea, baita prestakuntza ekintzak, mintegiak eta ekitaldiak ere, klusterraren edo sektorearen zabaltze jardueraz, teknologiei buruzko informazioaz edo joera orokorrez.\nd) Urteko kudeaketa planak: egokitzapen lanak, plan estrategikoa oinarri hartuta urteko jarduerak definitzeko.\n2.1.2. Egiturazko jarduera aurreratuak:\na) Lankidetza dinamizatzea: enpresetako taldeak, batzordeak edo lan mahaiak (iraunkorrak edo aldi baterakoak) dinamizatzea eta haien gaineko jarraipena egitea, lan egituratu baten bidez, gai bat ardatz hartuta edo baterako helburu bat betetzera bideratuta (adibidez, I+G proiektuak definitzea, zerbitzu partekatuak...).\nb) Merkaturatzea eta nazioartekotzea: Nazioarteko nahiz estatuko merkataritza sustatzeko ekitaldiak antolatzea, atzerrian egiten diren azoketara joatea, zuzeneko eta alderantzizko misio komertzialak, merkatu azterketak, edo Nafarroako Nazioarteko Planeko jarduketekin elkarlanean aritzea.\nc) Berrikuntza: zerbitzu propioak, bideraturik daudenak I+G+b-a (teknologikoa nahiz ez-teknologikoa) sustatzeko enpresetara, eskaria-eskaintza bitartekaritza edo zaintza teknologikoa.\nd) Estrategia: klusterra epe ertainean antolatzeko plan estrategikoa, klusterraren mapaketa edo ezaugarritzea, zaintza estrategikoa eta lehiakortasunerako adimena.\n2.1.3. COVID-19ari loturiko premiazko neurriak:\na) COVID-19 neurriak: oinarri honetako 2.1.1 eta 2.1.2 apartatuei dagozkien ekintzak, berariaz bideraturik daudenak egungo osasun krisiari eta haren ondorio sozial, ekonomiko eta enpresarialei aurre egitera, hala nola komunikazio eta informazio ekintzak, erakunde publikoekin solaskide aritzea, informazioa ematea laguntzei eta aplikatzen den araudiari buruz, batera hausnartzeko espazioak, arrisku ekonomikoan dauden enpresak identifikatzea eta suspertzeko jarduketak (esaterako, balio katearen etenerako irtenbideak edo eskaria berrindartzekoak, norbera babesteko ekipamenduak taldean erostea...).\n2.2. B ildoa. Elkarlan proiektuak.\nJarduketa ildo honen xedea da kluster bateko edo berrikuntza plataforma bateko enpresen lehiakortasuna eta berritzeko ahalmena sendotzea.\nIldo honen barnean, diruz lagunduko dira bazkideen lehiakortasuna hobetzeko asmoz esparru hauetakoren batean egiten diren proiektuak: berrikuntza teknologikoa, berrikuntza ez-teknologikoa edo kudeaketakoa, nazioartekotzea, marketina, banaketa eta merkaturatzea, hobekuntza produktiboak, azpiegitura komunak ezartzeko azterketak, estandarrak eta kalitate arauak garatzea edo aldatzea, zaintza estrategikoa edo teknologikoa egiteko sistemak garatzea, eta merkatuak eta konpetentzia. Ikusirik nolakoa den egungo egoera, proiektuak bereziki baloratuko dira baldin eta, aurreko esparruetan oinarriturik, bideratuta badaude asetzera COVID-19aren osasun krisiaren ondoriozko beharrak, gaur egungoak nahiz etorkizunekoak.\nLaguntzak kudeatzen dituen organoak diruz lagungarritzat jotzeko, proiektu bakoitzaren gastu aurrekontuak 20.000 eurotik gorakoa izan behar du.\n1. Honako hauek izanen dira onuradunak, jarduketa ildo bakoitzaren arabera:\n–A ildoa (Klusterrak sendotzea): 1. oinarriari jarraikiz “kluster” definizioan sartzen diren eskatzaileak.\n–B ildoa (Elkarlan proiektuak): 1. oinarriari jarraikiz “kluster” edo “plataforma” definizioan sartzen diren eskatzaileak.\n2. Onuradun izan ahal izateko, eskatzaileek betekizun orokor hauek bete beharko dituzte:\na) Berezko nortasun juridikoa izatea, zeinahi delarik ere haren izaera juridikoa, betiere irabazi asmorik ez badu.\nb) Egoitza soziala Nafarroan izatea, eta lehentasunezko jarduketa eremu geografikoa Nafarroako Foru Komunitateko lurraldea izatea. Gainera, bazkideen edo kideen %50ek gutxienez Nafarroan izan beharko dute egoitza soziala edo lantokia.\nc) Gutxienez ere hogeita bost bazkide izatea taldean, kluster baten kasuan, edo hamar bazkide, plataforma baten kasuan.\nd) Bere helburu sozialen artean izatea bazkide guztien lehiakortasuna eta berrikuntza hobetzea.\ne) Inolako administrazio zehapen irmorik edo kondena epai irmorik betetzen ez egotea sexu edo genero bazterketatzat hartutako lan praktikak egiteagatik edo onartzeagatik, eta ez egotea arrazoi horiek direla-eta ezarritako kondena epai edo zehapen bat betetzeko zain.\nf) Dirulaguntzei buruzko azaroaren 9ko 11/2005 Foru Legearen 13.2 artikuluak onuradun izateko ezarritako debeku egoeretako batean ere ez egotea. Eskabidearen inprimakian ageri den erantzukizunpeko adierazpenaren bidez frogatzen ahal da hori.\nDirulaguntza eskaera aurkeztearekin batera eskatzaileak baimena ematen dio dirulaguntzak ematen dituen organoari zuzenean lor dezan zerga betebeharrak eta Gizarte Segurantzakoak egunean dituela adierazten duen egiaztapena, ziurtagiri telematikoen bidez. Beraz, kasu horretan, eskatzaileak ez ditu egiaztagiri horiek aurkeztu beharko. Dena dela, eskatzaileak berariaz uko egiten ahal dio baimen hori emateari, eta, kasu horretan, aipatutako betebeharretan egunean dagoela adierazten duten ziurtagiriak aurkeztu beharko ditu.\ng) Nafarroako Industria Erregistroan inskribaturik egotea, hala badagokio, Nafarroako Industria Erregistroa sortu zuen Ekonomia, Ogasun, Industria eta Enpleguko kontseilariaren apirilaren 30eko 152/2013 Foru Aginduaren 3. artikuluan xedatuaren arabera.\n3. Horiez gain, A ildoko (“Klusterrak sendotzea”) jarduketen onuradunek berariazko baldintza hauek bete beharko dituzte:\na) Lan eremu nagusia balio kate bat izanen da, merkatu batera edo teknologia erraztaile bat eskaintzera orientatua, betiere Nafarroako Espezializazio Adimentsuaren Estrategiaren lehentasunezko arlo ekonomikoen barruan; hau da, arlo ekonomiko horietan teknologiaren, ondasunen edo zerbitzuen eskaintza eta diseinua sustatu behar dira.\nKluster batek ezin izanen du erabat edo partez bikoiztu Nafarroako Gobernuak aurretik finantzatutako beste kluster baten lan eremua, baldin eta finantzaketa hori klusterretan elkarlanean egiten diren ekintzetarako dirulaguntzen deialdiren batetik badator.\nb) Bazkideek klusterraren lan eremuaren balio katea ordezkatu beharko dute, eta gutxienez ikerketa, teknologia eta/edo ezagutza zentro bat egon beharko da.\nc) Urteko jarduketa plan bat eduki beharko da, epe ertainerako plan estrategiko baten ondoriozkoa.\n4. oinarria.–Gastu diruz lagungarriak.\n1. Diruz lagungarriak dira kontzeptu hauengatik izandako zuzeneko gastuak:\na) Langileria, lan eta lanbide kostuak, diruz laguntzen den jarduketari zuzenean lotuak badaude. Kluster managerraren kasuan, hautaketa 5. oinarrian adierazten den moduan eginen da.\nb) Bidaia eta ostatu gastuak. Kilometraje kostuak ezin dira 0,32 eurotik gorakoak izan kilometro bakoitzeko. Ostatu gau bakoitzeko gastu diruz lagungarria 120 eurokoa izanen da gehienez.\nc) Aholkularitza teknikorako edo komunikazioaren edo ezagutzaren arloko kanpo zerbitzuen kontratazioa.\n2. Oinarri honetako 1. ataleko c) letrako gastu diruz lagungarria 12.000 eurotik gorakoa bada, onuradunek frogatu beharko dute hornitzailea efizientzia eta ekonomia irizpideei jarraituz hautatu dutela. Horretarako, gutxienez hiru eskaintza aurkeztu beharko dituzte, eta aukeraturiko eskaintza hautatzeko arrazoiak eman “Hornitzailearen hautaketaren justifikazioa” izeneko inprimakian, laguntzen fitxan dagoen horretan.\nOnuradunak ez dira beharturik egonen hiru eskaintza aurkeztera, baldin eta dirulaguntzaren xedeko gastuen ezaugarri bereziengatik merkatuan behar adina entitate hornitzaile edo zerbitzu emaile ez badaude, eta hori arrazoibidez frogatu beharko da.\nEzin izanen da zuzendu inprimakia (eta, kasua bada, hiru eskaintzak) behar bezala beteta ez aurkeztu izana. Ez dira diruz lagunduko 2. apartatu honetan adierazitako moduan justifikatzen ez diren gastuak.\n3. BEZa gastu diruz lagungarritzat hartuko da, baldin eta onuradunek egiten dituzten jarduerak BEZetik salbuetsiak badaude eta onuradunek kenkaria egiteko eskubiderik ez badute. Tratamendu fiskal hori Nafarroako Zerga Ogasunaren ziurtagiriaren bidez justifikatuko da.\n4. Gastu diruz lagungarriek fakturaturik eta ordaindurik egon behar dute 6. oinarrian adierazitako gauzatze aldian.\n5. oinarria.–Kudeatzailearen edo kluster managerraren hautaketa.\nKudeatzailea edo kluster managerra kontratatu nahi bada –harekin laneko edo merkataritzako lotura izan gorabehera–, hautaketa egitean irizpide hauei jarraitu behar zaie: inpartzialtasuna, profesionaltasuna eta gizonen eta emakumeen arteko aukera berdintasuna.\nOrobat, egiaztatu beharko da klusterraren batzordeak gutxienez 4 pertsona baloratu dituela (bi gizon eta bi emakume), eta baloratu diren lan profilak edo proposamenak aurkeztuko dira. Frogatuz gero ezinezkoa dela lau pertsonaren proposamenak aurkeztea eskatutako profila daukaten behar adina hautagai ez izateagatik edo laguntza eskaera aurkeztu zenerako kontratazioa egina izateagatik, nahikoa izanen da hautatutako pertsonaren profila aurkeztea.\nKontrataziorako betebeharrak, ahal den guztietan, honako hauek izanen dira:\na) Klusterraren lan eremuan goi mailako prestakuntza teknikoa izatea (nagusiki arlo horretakoa edo baliokidea), arlo horretan lanbide esperientzia izatea eta enpresen kudeaketa arloa ezagutzea.\nb) 5 urteko esperientzia izatea, gutxienez, lanpostu exekutibo batean, lan taldeen arduradun gisa, aholkulari gisa edo enpresa proiektuak dinamizatzeko antzeko profilarekin.\nc) Esperientzia izatea proiektuak, politika publikoak eta lehiarako estrategiak kudeatzen.\nd) Hizkuntzak jakitea, batik bat ingelesa.\n6. oinarria.–Gauzatzeko aldia.\nJarduketak gauzatzeko aldia hau izanen da:\n1. A ildoa (Klusterrak sendotzea): 2019ko azaroaren 1etik 2020ko urriaren 31ra, egun hori barne.\n2. B ildoa (Elkarlan proiektuak): eskaera aurkezten denetik 2021eko irailaren 30era, egun hori barne.\nProiektu hauetara bideratutako laguntzak pizgarri izan behar dira; horregatik, ezin dira proiektuak hasi laguntza eskaera aurkeztu aurretik (2014ko ekainaren 17ko 651/2014 (EB) Erregelamenduaren 6. artikulua, zeinetan barne merkatuarekin bateragarriak diren zenbait laguntza kategoria ezartzen baitira, Tratatuaren 107. eta 108. artikuluak aplikatuta).\n7. oinarria.–Laguntzen intentsitatea eta zenbatekoa.\nLaguntzak honenbestekoak izanen dira, jarduketa ildo bakoitzaren arabera:\n1. A ildoa (Klusterrak sendotzea):\na) Laguntzen intentsitatea izanen da gastu diruz lagungarrien %90. Organo kudeatzaileak erabakiko du zer gastu diren diruz lagungarriak. Intentsitatea kalkulatzeko, kontuan hartuko da zer puntuazio lortu duen eskaerak 9. oinarriko irizpideak aplikatu ondoan, eta hori alderatuko da A ildoko gainerako eskaerek lortutako puntuazioarekin:\nIntentsitatea = %90 * P / PMAX\nb) Onuradun bakoitzari 65.000 euroko laguntza emanen zaio gehienez.\n2. B ildoa (Elkarlan proiektuak):\na) Laguntzen intentsitatea izanen da gastu diruz lagungarrien %50. Organo kudeatzaileak erabakiko du zer gastu diren diruz lagungarriak.\nb) Onuradun bakoitzari 75.000 euroko laguntza emanen zaio gehienez.\n8. oinarria.–Eskabideak aurkezteko epea eta modua.\n1. Eskaerak aurkezteko epea zazpi egun naturalekoa izanen da, deialdia Nafarroako Aldizkari Ofizialean argitaratu eta biharamunetik hasita.\n2. Eskaerak telematika bidez aurkeztuko dira nahitaez, Nafarroako Gobernuak Interneten duen Atariaren (www.nafarroa.eus) tramiteen katalogoko fitxa erabiliz (laguntzen fitxa). Fitxa horretan, Nafarroako Foru Komunitateko Administrazioko Erregistro Orokor Elektronikoan sartzeko esteka bat izanen da.\n3. Laguntza eskaeran adierazi behar da eskatzaileak baduela gaitutako helbide elektroniko bat eta harpidetua dagoela Nafarroako Gobernuak gaitutako jakinarazpen elektronikorako prozeduretan. Gaitutako helbide elektronikoa 14. oinarrian adierazten den moduan lortuko da.\n4. Kluster bakoitzak eskaera bakar bat aurkeztuko du A ildoko jarduketetarako. Eskaerarekin batera honako agiri hauek aurkeztu behar dira, eta dokumentuak eskaneatuta, bereizita eta behar bezala identifikatuta egonen dira (adibidez, “Estatutuak”):\na) Eskaera orria, laguntzen fitxan eskuratu daitekeena Excel formatuan; besteak beste, klusterra sustatzen duten kideen edo entitateen zerrenda sartuko da, adierazita izena, jarduera, tipologia (enpresa txiki eta ertaina, enpresa handia, ezagutza zentroa, etab.), gutxi gorabeherako fakturazioa, langile kopurua eta sarrera urtea.\nb) Klusterraren eraketa agiria edo akta.\nc) Klusterraren estatutuak.\nd) Klusterraren plan estrategikoa, barnean hartzen dituena lehiakortasunaren analisia eta epe ertainerako agenda estrategikoa, lehenesten diren lehiakortasun eta berrikuntza ildoak zehaztuta.\ne) Klusterraren jarduketa plana, aurtengoa eta, laguntza zer urtetarako eskatzen den, horretakoa. Barnean, laguntzen fitxan jasotako eduki espezifikoa ere izanen du, zehaztuta egin beharreko jarduerak eta aurrekontua jardueraz jarduera.\n5. Kluster edo plataforma bakoitzeko eskaera bakarra aurkeztuko da B ildoko jarduketetarako, eta bertan adieraziko da 2. oinarriko elkarlan proiektuetatik zeinetarako eskatzen den laguntza. Eskaerarekin batera honako agiri hauek aurkeztu behar dira, eta dokumentuak eskaneatuta, bereizita eta behar bezala identifikatuta egonen dira (adibidez, “Estatutuak”):\na) Eskabidearen inprimakia, laguntzen fitxan eskuratu daitekeena, Excel formatuan.\nb) Entitate eskatzailearen eraketa agiria edo akta.\nc) Entitate eskatzailearen estatutuak.\nd) Hala badagokio, finantzatu beharreko jarduketaren iturri den plan estrategikoa.\ne) Memoria bat, eskatzen den proiektu bakoitzeko. Memoria bakoitzean jaso beharko da laguntzen fitxan adierazitako eduki espezifikoa, zehaztuta egin beharreko jarduerak eta aurrekontua jardueraz jarduera.\n6. Aurkeztutako dokumentazioak betebehar horiek betetzen ez baditu, Lehiakortasunaren Zerbitzuak interesdunari eskatuko dio 10 egun balioduneko epean zuzentzeko, eta ohartaraziko dio ezen, hala egin ezean, eskaera bertan behera uzten duela ulertuko dela eta espedientea artxibatzeko ebazpena emanen dela. Zuzenketa nahitaez telematika bidez egin beharko da, 14.1 oinarrian adierazitako moduan.\n9. oinarria.–Dirulaguntzak emateko irizpideak.\n1. Laguntza hauek norgehiagokako prozeduraren bidez emanen dira. Hartara, aurkeztutako eskaerak konparatuko dira, haien artean lehentasuna ezartzearren jarduketa mota bakoitzeko, oinarri honetan ezarritako balorazio irizpideekin bat. Bi zerrenda eginen dira horrela, jarduketa ildo bakoitzeko bana.\nLaguntzen zenbatekoa kalkulatzeko, balorazio handiena eskuratzen duten eskaerei 7. oinarrian ezarritako laguntza intentsitatea aplikatuko zaie, deialdi honetarako aurrekontuan erabilgarri dagoen kreditua agortu arte:\na) 350.000 euro, A ildoko jarduketetarako, 2020ko gastu aurrekontuko partida honen kargura: 810001 81100 4819 422200 “Klusterrak eta plataforma erraztaileak bultzatzeko plana”.\nb) 106.246 euro, B ildoko jarduketetarako, 2020ko gastu aurrekontuko partida honen kargura: 810001 81100 4819 422200 “Klusterrak eta plataforma erraztaileak bultzatzeko plana”.\nc) 150.000 euro, B ildoko jarduketetarako, 2021ko gastu aurrekontuan partida honen baliokide izanen denaren kargura: 810001 81100 4819 422200 “Klusterrak eta plataforma erraztaileak bultzatzeko plana”.\nIldo bateko jarduketak diruz laguntzeko kreditua agortzen ez bada, beste ildoko jarduketak finantzatzeko erabiltzen ahalko da.\n2. Hauek dira eskaerak baloratzeko irizpideak:\n2.1. A ildoko jarduketetan, alderdi hauek baloratuko dira, gehienez 100 puntu bildu arte:\na) Interes publikoa COVID-19aren aurrean. Baloratuko da ea ekintzaren bat sartu den berehala aurre egiteko COVID-19aren osasun krisiari eta haren ondoriozko krisi enpresarial eta ekonomikoari, eta, halaber, ea jarduketaren bat aurreikusi den, epe ertain eta luzerako jarduketak definitzen lagunduko duena, egoera berrian enpresen estrategia egokitzeko edo bestelako aukerak bilatzeko, horrek onura ekarriko baitio Nafarroako gizarte osoari (25 puntu).\nb) Jarduketen balio erantsia. Honako hauek baloratuko dira: jarduketen anbizioa, jarduera aurreratuetara orientaturik ote dauden, proposaturiko jarduketen kalitatea, eta jarduketek sortzen duten balioa klusterreko bazkideak lehiakorragoak izan daitezen eta berrikuntza sustatu dadin (25 puntu, gehienez).\nc) Lerrokatze estrategikoa. Honako hauek baloratuko dira: nola egokitzen diren jarduketak klusterraren lehiakortasun beharretara, plan estrategikoarekin bat egiten ote duten, eta zer-nolako helburuak proposatu diren (15 puntu, gehienez).\nd) Elkarlana. Honako hauek baloratuko dira: jarduketetan parte hartzen duten bazkideen kopurua, bazkideen konpromisoa eta bateragarritasuna, beste eragile batzuen inplikazioa eta nola koordinatzen diren Nafarroako Gobernuaren ekintzekin (15 puntu, gehienez).\ne) Proposatutako jarduketen aurrekontua. Baloratuko da aurrekontuaren egitura eta koherentzia, erabiltzen diren baliabideen egokitasuna eta efizientzia egin beharreko jardueretarako, bai eta beste finantzaketa batzuk, publikoak edo pribatuak, lortzeko gaitasuna ere (20 puntu, gehienez).\n2.2. B ildoko proiektuetan, alderdi hauek baloratuko dira, gehienez 100 puntu bildu arte:\na) Interes publikoa COVID-19aren aurrean. 2.1 apartatuko a) letran adierazi gisan baloratuko da (25 puntu).\nb) Proiektuen balio erantsia. Honako hauek baloratuko dira: proiektuen anbizioa, proposaturiko jarduketen kalitatea eta proiektuek sortzen duten balioa berrikuntza sustatzeari begira (25 puntu, gehienez).\nc) Lerrokatze estrategikoa. Baloratuko da zenbateraino egokitzen den plataformaren lehiakortasun beharretara eta haren bazkideen beharretara (15 puntu, gehienez).\nd) Elkarlana. Honako hauek baloratuko dira: proiektuan parte hartzen duten bazkideen kopurua, bazkideen konpromisoa eta bateragarritasuna, beste eragile batzuen inplikazioa eta nola koordinatzen diren Nafarroako Gobernuaren ekintzekin (15 puntu, gehienez).\ne) Proiektuen aurrekontua. Baloratuko da aurrekontuaren egitura eta koherentzia, erabiltzen diren baliabideen egokitasuna eta efizientzia egin beharreko jardueretarako, bai eta beste finantzaketa batzuk, publikoak edo pribatuak, lortzeko gaitasuna ere (20 puntu, gehienez).\n3. 50 puntu edo gehiago lortzen dituzten eskaerei baizik ez zaie dirulaguntzarik emanen.\nLortutako puntuazioan berdinketa gertatuz gero, jarduketa ildo bakoitzerako ezarritako a) irizpideko puntuazioa kontuan hartuz ebatziko da, eta, berdinduta segituz gero, b) irizpidekoa.\n10. oinarria.–Dirulaguntza ematea.\n1. Laguntzen kudeaketa organoak ebaluatuko ditu eskaerak, hots, Politika Ekonomikoaren Zerbitzuak, Nafarroako Garapena SL (SODENA) sozietate publikoaren laguntzaz, eta, horretarako, beharrezkotzat jotzen duen informazio osagarria edo argigarria eskatzen ahalko dio eskatzaileari, adieraziz, errekerimenduari ezarritako epean erantzuten ez badio, eskatutako laguntzak ukatzen dituen ebazpena emanen duela.\nEskaerak ebaluatu ondoren, instrukzio organoak ebazpen proposamena igorriko dio organo eskudunari, eta hartan jaso behar da onuradunek dirulaguntza eskuratzeko baldintza guztiak betetzen dituztela.\n2. Enpresa Politikaren, Nazioarteko Proiekzioaren eta Lanaren zuzendari nagusia izanen da dirulaguntza ematea edo ez ematea ebatziko duen organo eskuduna. Ebazpena eman eta jakinarazteko epea sei hilabetekoa izanen da gehienez, eskaerak aurkezteko epea bukatzen denetik hasita.\nEzarritako gehieneko epea bukatzen bada berariazko ebazpenik eman eta jakinarazi gabe, ulertzen ahalko da eskaerak administrazio isiltasunez ezetsi direla. Hala ere, organo eskuduna behartua dago laguntzak eman edo ukatzeko berariazko ebazpena eman eta jakinaraztera, oinarri hauetan xedatutakoari jarraikiz.\n3. Baldin eta dirulaguntza esleitu ondoren deklaratzen bada dirulaguntza kobratzeko eskubidea galdu dela edo onuradunen batek dirulaguntzari uko egiten badio eta, horren ondorioz, nahikoa kreditu askatzen bada, diru hori erabiltzen ahalko da behar adina aurrekontu ez egoteagatik hasiera batean ezetsi ziren eskaerei erantzuteko. Kasu horretan, deialdiaren ebazpenean ezarritako lehentasun hurrenkerari jarraituko zaio. Emakida horiek noiz egiten diren kontuan hartuta, epe berriak finkatzen ahalko dira diruz lagundutako jarduketa egiteko eta hura justifikatzeko.\n11. oinarria.–Diruz lagundutako jarduketa justifikatzeko epea eta modua.\n1. Epe hauek izanen dira diruz lagundutako jarduketak justifikatzeko:\n1.1. A ildoa: 2020ko azaroaren 15a baino lehen.\n1.2. B ildoko proiektuak, 2020ko azaroaren 1a baino lehen bukatzen badira: 2020ko azaroaren 15a baino lehen.\n1.3. B ildoko proiektuak 2020ko azaroaren 1etik aurrera bukatzen badira, bi justifikazio egin beharko dira, epe hauetan:\na) Diruz lagundutako jarduketaren justifikazio partziala: 2020ko azaroaren 15a baino lehen.\n2020ko urriaren 31ra arte gauzatutako jarduketen memoria teknikoa eta gastuen zerrenda aurkeztu beharko dira (Excel formatuan, eta proiektu bakoitzerako ordenatuta).\nb) Azken justifikazioa: 2021eko urriaren 15a baino lehen.\n2. Bi ildoetako jarduketak justifikatzeko, dokumentazio hau aurkeztu beharko da (B ildoaren kasuan, baita justifikazio partziala ere, 1.3.a apartatuan adierazitakoa):\na) Egindako jarduerak eta lortutako emaitzak justifikatzen dituen memoria, bai eta onuradunari ezarritako betebeharrak bete dituela ere (laguntzen fitxan eredu bat dago).\nb) Gastu diruz lagungarri guztien zerrenda, Excel formatuan. Erabili beharreko kalkulu orria laguntzen fitxan dago, eta bertan azaltzen da nola justifikatu gastu mota bakoitza.\nc) 4. oinarriko langileria gastuak justifikatzeko, aurkeztuko dira nominak eta Gizarte Segurantzaren nahiz PFEZaren likidazioak, zehaztapenak eta ordainagiriak.\nd) Fakturen eta ordainagirien kopiak, behar bezala ordenatuta aurreko apartatuan eskatzen den Excel taulako gastuen ordenari jarraikiz. Hala fakturak nola ordainagiriak onuradunen izenean egon beharko dira, eta gauzatze aldiaren barnean emanak beharko dute izan, kontuan harturik zer epe adierazten den 6. oinarrian, jarduketa bakoitzerako.\ne) “Hornitzailearen hautaketaren justifikazioa” izeneko inprimakia, laguntzen fitxan eskuratzen ahal dena. 4.2 oinarrian adierazitako edukia izanen du.\nf) Beste edozein agiri, onuradunak egokitzat jotzen duena egindako proiektuak eta gastuak justifikatzeko.\ng) Bidezkoa bada, kudeatzailearen edo kluster managerraren lanposturako kontratazioa 5. oinarrian adierazitako moduan justifikatuko da.\n12. oinarria.–Dirulaguntza ordaintzea.\nDirulaguntza honela ordainduko da, ildoa zein den:\n1. A ildoko jarduketak:\na) Diruz lagundutako jarduketak modu egokian finantzatu ahal izateko, onuradunek eska dezakete ordainketa bat edo bi egin dakizkiela, epe diruz lagungarriko edozein hilabete amaitu arte gauzatutako jarduketei dagokien dirulaguntzaren kontura (2019ko azaroaren 1etik 2020ko urriaren 31ra arte).\nHorretarako, proiektu bakoitzeko, honako hauek aurkeztu beharko dituzte 14.1 oinarrian adierazitakoarekin bat: gauzatutako jarduketen memoria teknikoa eta gastuen zerrenda (Excel formatuan, eta proiektu bakoitzerako ordenatuta).\nb) Nolanahi ere, frogagiriak aztertuta, laguntzak kudeatzen dituen organoak ordainketa egiteko ebazpenaren proposamena igorriko dio organo eskudunari. Bertan, adierazi beharko da onuradunek betetzen dituztela dirulaguntza kobratzeko eskubidea ematen duten baldintzak.\nc) Frogagiriak aztertzerik ez badago, eta ziurtatzearren ordaintzeko ebazpenak 2020an ematen direla, konturako ordainketa bat eginen da, 2020ko urriaren 31ra arte gauzatutako jarduketei dagokien dirulaguntza ordaintzeko, salbu eta dirulaguntza osoa ordaindu bada oinarri honen 1.1. apartatuan adierazi bezala. Horretarako, laguntzak kudeatzen dituen organoak 11.2 oinarriko a) eta b) letretan adierazitako frogagiriak aztertuko ditu.\nd) Dirulaguntzaren azken likidazioa egiteko, onuradunak 11.2 oinarrian adierazitako frogagiriak aurkeztu beharko ditu, kasua bada.\n2. B ildoko proiektuak:\na) Konturako ordainketa bat eginen da, 2020ko urriaren 31ra arte gauzaturiko jarduketei dagokien dirulaguntza ordaintzeko, egiaztatu ondoan 11.1.3.a) oinarrian eskatzen den justifikazio partziala egin dela.\nb) Proiektuak modu egokian finantzatu ahal izateko, onuradunek eska dezakete, 2021eko maiatzaren 15a baino lehen, ordainketa bat egin dakiela 2020ko azaroaren 1etik 2021eko apirilaren 30era gauzatutako jarduketei dagokien dirulaguntzaren kontura. Horretarako, 11.1.3.a) oinarrian eskatzen den dokumentazioa aurkeztu beharko dute.\nc) Nolanahi ere, 11.2 oinarrian adierazitako frogagiriak aztertuta, laguntzak kudeatzen dituen organoak ordainketa egiteko ebazpenaren proposamena igorriko dio organo eskudunari. Bertan, adierazi beharko da onuradunek betetzen dituztela dirulaguntza kobratzeko eskubidea ematen duten baldintzak.\n3. Laguntza ordaintzeko ebazpenak gehienez ere 6 hilabeteko epean emanen ditu organo eskudunak, behar diren frogagiriak aurkezten direnetik hasita kontatuta.\n13. oinarria.–Onuradunen betebeharrak eta horiek ez betetzearen ondorioak.\n1. Dirulaguntza jasotzen duten onuradunek honako betebehar orokor hauek izanen dituzte:\na) Dirulaguntza emanen zaiela jakinarazi eta hilabeteko epean, telematikoki aurkeztu beharko dute dirulaguntzen onuradunen gardentasun betebeharrari buruzko aitorpena, irailaren 11ko 59/2013 Dekretuan arautua, laguntzen fitxan eskura dagoen eredua erabiliz.\nForu dekretu horren 4. artikuluan eskatzen den informazioa aurkezteko betebeharra bete ezean, ezin izanen da ordaindu onartutako dirulaguntza.\nb) 11. oinarrian ezarritako moduan eta epean justifikatzea diruz lagundutako jarduera egin dela.\nc) Lehiakortasunaren Zerbitzuari aurretik jakinaraztea deialdi honen bidez diruz lagundutako proiektuetan gertatzen den aldaketa garrantzitsu oro (esate baterako, onetsitako aurrekontuan edo proiektuen gauzatze mailan gertatzen diren desbideratzeak), aipatu zerbitzuak horretarako baimena eman dezan.\nd) SODENAk onuradunentzat antolatutako jarduketetan parte hartzea (jarraipen mahaiak, prestakuntza jarduerak, etab.) eta aldian behin sozietate publiko horri informazioa ematea diruz lagundutako jardueren segimendua egiteko, eta, orobat, ebaluazio lanetan laguntzea.\ne) Nafarroako Gobernua eta SODENA gonbidatzea jasotako laguntzekin finantzatzen diren jarduketetan parte hartzera, baita diruz lagundutako proiektuak koordinatzeko edo zuzentzeko bileretan parte hartzera ere.\nf) Enpresentzako ekintzetan erabiltzen diren materialak hizkera inklusiboa eta ez-sexista erabiliz erredaktatzea, baita dirulaguntza justifikatzeko dokumentazio guztia ere.\ng) Diruz lagundutako jarduketei buruz egiten den zabalkunde publikoan eta erakundearen webgunean adieraztea jarduketa horiek Nafarroako Gobernuak finantzatu dituela. Horrez gain, A ildoaren onuradun diren klusterren kasuan, “Nafarroa Klusterrak” logotipoa txertatu beharko da zabalkunderako erabiltzen den webgunean eta materialetan.\nh) Diruz lagundutako jarduketen zabalkunderako materialetan ez da emakumea diskriminatzen duen irudirik emanen, eta berdintasuna eta rol aniztasuna sustatuko dira. Halaber, ez da hizkera sexista erabiliko dirulaguntzaren xedeari loturik prestatzen den dokumentazio guztian.\ni) Dirulaguntzei buruzko azaroaren 9ko 11/2005 Foru Legearen 9. artikuluan ezarritako betebehar orokorrak.\nj) Koordinatzea Nafarroako Gobernuarekin, SODENArekin eta Nafarroako Osasun Publikoaren eta Lan Osasunaren Institutuarekin, COVID-19ari aurre egitera bideraturiko informazio eta komunikazio jarduketei dagokienez.\n2. A ildoko dirulaguntzen onuradunek, gainera, betebehar hauek izanen dituzte:\na) Kuotak ezartzea bazkideei, egitura finantzatzeko.\nb) Klusterraren esportazio ekintzak Nafarroako 2017-2020 aldirako Nazioarteko Planean jasotako ekimenekin koordinatu beharko dira, Garapen Ekonomiko eta Enpresarialeko Departamentuko Nazioarteko Proiekzioaren Zerbitzuarekin batera.\n3. Oinarri arautzaile hauetan edo Dirulaguntzei buruzko azaroaren 9ko 11/2005 Foru Legean ezarritako betebeharren bat bete ezik, onartutako dirulaguntza kobratzeko eskubidea galduko da edo, hala badagokio, diru hori itzuli beharko da, foru lege horren 35. artikuluan xedaturikoarekin bat.\nZehazki, diruz lagundutako proiektuaren gauzatze maila %70etik beherakoa bada (kontuan harturik dirulaguntza emateko ebazpenean onartutako aurrekontua), emandako dirulaguntza kobratzeko eskubidea galdu dela deklaratuko da.\n14. oinarria.–Baliabide elektronikoen bidezko harremanak.\n1. Laguntzen eskabidea eta eman beharreko dokumentazio guztia telematika bidez aurkeztuko dira Nafarroako Foru Komunitateko Administrazioaren Erregistro Orokor Elektronikoan, laguntzen fitxa erabiliz. Fitxa hori eskura dago Nafarroako Gobernuak Interneten duen Atarian (www.nafarroa.eus), tramiteen katalogoan.\nGaitutako helbide elektronikoa eskura daiteke Lurralde Politikako eta Funtzio Publikoko Ministerioaren http://notificaciones.060.es helbidean. Horretarako, ziurtagiri digitala eduki behar da. Halaber, helbide horretan bertan egin beharko da Nafarroako Gobernuak gaitutako jakinarazpen prozeduretarako harpidetza.\n15. oinarria.–Dirulaguntzaren bateraezintasuna.\nDeialdi honetako dirulaguntzak bateraezinak dira Nafarroako Foru Komunitateko Administrazioak jarduketa beretarako ematen dituen dirulaguntzekin.\nBateragarriak dira beste dirulaguntza batzuekin, izan horiek beste administrazio publiko batzuenak, beste erakunde publiko edo pribatu batzuenak, edo estatuko nahiz nazioarteko partikularrenak. Kasu horretan, jarduketa bererako emandako dirulaguntzen zenbatekoak, bakarrik edo denak baturik, ezin izanen du gainditu onuradunak egin beharreko jarduketaren kostua.\n16. oinarria.–De minimis laguntzak (A ildoko laguntzak).\nDeialdi honetako A ildoko dirulaguntzak de minimis laguntzak dira, Europako Batzordeak abenduaren 18an emandako 1407/2013 Erregelamenduan xedatutakoaren arabera. Erregelamendu horren xedea da Europar Batasunaren Funtzionamenduari buruzko Tratatuaren 107. eta 108. artikuluak de minimis laguntzei aplikatzeko modua xedatzea (2013ko L 352. Europar Batasunaren Aldizkari Ofiziala, abenduaren 24koa).\n17. oinarria.–Jakinarazteko betebeharretik salbuetsitako araubidea (B ildoko laguntzak).\nDeialdi honetako B ildoko laguntzei dagokienez, Administrazio hau salbuetsita dago jakinarazteko betebeharretik (Europar Batasunaren Funtzionamenduari buruzko Tratatuaren 108.3 artikuluan ezarria), Batzordearen 2014ko ekainaren 17ko 651/2014 (EB) Erregelamenduaren I. kapituluan eta 27. artikuluan ezarritako baldintzak betetzen dituelako (erregelamendu horrek merkatu bateratuarekin bateragarriak diren laguntzen kategoria batzuk ezartzen ditu, Tratatuaren 107. eta 108. artikuluak aplikatuz, eta 2014ko L187. Europar Batasunaren Aldizkari Ofizialean argitaratu zen, ekainaren 26koan).\nLehiakortasunaren Zerbitzuak jendaurrean jarriko ditu emandako dirulaguntzak Lurralde Politikako eta Funtzio Publikoko Ministerioaren Dirulaguntzen Datu Base Nazionalaren bitartez (http://www.pap.minhafp.gob.es/bdnstrans/GE/eu/index), honako hauek adierazita: deialdia, laguntza zein aurrekontu kredituri egotzi zaion, onuradunak eta emandako diru kopurua.\nIragarkiaren kodea: F2008379